Pengajaran Daripada Konflik Rusia-Ukraine

Tanggal 24 Februari 2022, masyarakat dunia dikejutkan dengan keputusan drastik Presiden Rusia, Vladimir Putin yang melancarkan operasi ketenteraan khas ke atas Ukraine.

Pencerobohan ini bukan pencerobohan pertama Rusia ke atas kedaulatan negara lain. Rusia pernah melakukannya ke atas Georgia pada tahun 2008.

Provokasi tercetus apabila puak pemisah pro-Rusia yang merupakan penduduk Ukraine daripada etnik berbahasa Rusia di wilayah Donbass di timur Ukraine yang menuntut supaya wilayah tersebut dimerdekakan daripada Ukraine dan diisytiharkan sebagai sebuah wilayah jajahan Rusia.

Pertempuran berlaku di sekitar bandar Donetsk dan Luhansk di wilayah tersebut antara tentera Ukraine dan puak pemisah. Tentera Rusia juga secara tidak langsung terlibat dalam pertempuran tersebut.

Keadaan menjadi semakin tegang apabila pihak Rusia telah mewartakan secara paksa wilayah Crimea yang sebelum ini merupakan sebuah wilayah di selatan Ukraine, sebagai wilayah jajahan Rusia pada tahun 2014.

Selain itu, pertempuran di wilayah Donbass ini turut meninggalkan kesan yang mendalam dalam hati rakyat Malaysia apabila pesawat penerbangan Malaysia MH17 ditembak jatuh di wilayah ini pada tahun 2014, yang sehingga kini belum terjawab teka-teki siapakah pesalah yang terlibat.

Provokasi yang dilakukan oleh pihak Rusia semakin rancak apabila mereka mengumpulkan aset ketenteraan di sepanjang persempadanan Ukraine di Belarus, di timur dan selatan Ukraine sejak penghujung tahun 2021. Perbuatan ini dikutuk hebat oleh Amerika Syarikat dan sekutu mereka di Eropah.

Propaganda pencerobohan yang dilakukan oleh Rusia ke atas Ukraine adalah supaya Ukraine menyerahkan semua aset ketenteraan mereka dan memerdekakan wilayah Donbass. Rusia turut mendakwa Ukraine mempunyai senjata biologi yang menjadi ancaman kepada Rusia.

Walau bagaimanapun, kesemuanya itu hanyalah tipu muslihat Rusia bagi mengaburi mata dunia. Sudah sebulan lebih pencerobohan berlaku dan belum ada bukti nyata yang menunjukkan Ukraine mempunyai senjata biologi.

Selain itu, Ukraine pernah menyatakan hasrat untuk menyertai pakatan ketenteraan Perjanjian Atlantik Utara (NATO) yang terdiri daripada Amerika Syarikat dan beberapa buah negara Eropah.

Perkara ini menjadi ancaman kepada Rusia kerana mereka merasakan pihak NATO semakin menghampiri perbatasan negara mereka.

Justeru itu, Rusia bertindak dulu dengan menceroboh Ukraine agar mereka membatalkan hasrat tersebut. Ternyata sekali pencerobohan ini mengukuhkan lagi hubungan NATO dan Ukraine.

Sejak pencerobohan tersebut, Rusia telah dikenakan sekatan oleh majoriti negara besar di dunia, terutamanya dari segi aspek ekonomi. Penyumbang terbesar dalam sekatan ini adalah daripada Amerika Syarikat.

Syarikat-syarikat Amerika yang melabur di Rusia seperti McDonald’s dan Apple diarahkan tutup dan media sosial utama dunia seperti Instagram dan facebook tidak dapat digunakan di Rusia.

Namun begitu, Rusia masih mampu bertahan dan mandiri diri memandangkan Rusia juga merupakan antara negara pengeluar utama dunia, terutamanya dalam sektor minyak dan gas.

Rusia turut menerima tamparan hebat di persidangan Pertubuhan Bangsa-Bangsa Bersatu (PBB) apabila majoriti negara di dunia mengutuk pencerobohan Rusia ke atas Ukraine dan Rusia telah diundi keluar daripada Majlis Hak Asasi Manusia PBB atas kekejaman yang dilakukan ke atas penduduk awam Ukraine semasa pencerobohan dilakukan.

Di sebalik apa yang berlaku, Ukraine dan penduduknya semakin mendapat perhatian dan simpati penduduk seluruh dunia. Sejak peperangan tercetus, ramai penduduk Ukraine menjadi pelarian di negara jiran seperti Poland, Moldova, dan Romania.

Di Poland, mereka disambut seperti tetamu luar biasa. Makanan dan pakaian panas disediakan sebaik sahaja ketibaan mereka di sempadan. Malah, kelengkapan persenjataan turut dibekalkan oleh pihak NATO kepada Ukraine bagi berdepan tentera Rusia.

Peristiwa ini telah menyaksikan seramai 4.4 juta pelarian rakyat Ukraine yang melarikan diri ke negara jiran di sekitar Eropah. Mereka kesemuanya tanpa sebarang bekalan asas dan tiada tempat tinggal.

Tempat tinggal mereka sama ada ditinggalkan atau musnah dibedil oleh tentera Rusia yang turut juga mensasarkan prasarana awam meskipun mereka kerap kali menyangkal dakwaan ini.

Seramai 1,800 angka korban penduduk awam telah dicatatkan sejak hari pertama pencerobohan Rusia. Kanak-kanak dan juga wanita turut menjadi korban.

Presiden Putin bakal berdepan dakwaan membunuh penduduk awam Ukraine di Bucha dan di stesen keretapi Kramatorsk berdasarkan bukti-bukti yang diperolehi.

Tambahan pula, Rusia turut mengalami kerugian yang besar di mana ramai tenteranya terkorban, termasuk pegawai atasan ketenteraan Rusia. Aset ketenteraan Rusia juga banyak yang musnah dan dirampas oleh tentera Ukraine.

Beberapa bukti juga menunjukkan bahawa semangat tentera Rusia untuk berperang di Ukraine amatlah rendah memandangkan bekalan seperti makanan dan kelengkapan mereka tidak mencukupi.

Pencerobohan Rusia ke atas kedaulatan negara Ukraine sedikit sebanyak menjadi titik perubahan terhadap situasi geopolitik dan sosial di Eropah. Peristiwa ini telah membuka mata dunia agar tidak terlalu bergantung terhadap negara kuasa besar dunia sehingga ditindas.

Selain itu, kekejaman jenayah perang yang berlaku di Ukraine telah menjadi saksi bahawa suara penduduk di seluruh dunia bersepakat untuk menolak keganasan dan peperangan.

Situasi yang berlaku di Ukraine ini telah sedikit sebanyak mengalihkan perhatian masyarakat dunia terhadap kekejaman yang telah lama berlaku di negara seperti Palestin dan Syria.

Semoga suatu hari kelak Palestin bebas daripada cengkaman rejim Zionis.

Mohamad Syazwan Zafwan Mohamad Suffian
Pensyarah

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Minyak masak terpakai jadi sabun: Pelihara alam, jana pendapatan

Bertujuan mengitar semula bahan terpakai menjadi sumber pendapatan, lapan orang orang perserta telah mengikuti kelas yang dikendalikan oleh Pn Nur Hafizah Abd Kadir.

“Alhamdulillah, kelas pembuatan sabun yang didakan ini berjalan lancar,” katanya yang lebih dikenali dengan panggilan Cikgu Fizah.

Beliau berkata, peserta telah diajar membuat sabun daripada minyak masak terpakai melalui cara ‘cold process’.

“Mereka bukan sahaja didedahkan mengenai cara pembuatan sabun tetapi turut diberikan penerangan ringkas mengenai kepentingan mengitar semula minyak masak terpakai.”

Melalui kelas itu, ia memberi kesedaran kepada peserta agar menjaga alam sekitar dan diharapkan ia dapat disebarkan dalam ruang lingkup yang lebih luas lagi.

Maklum balas peserta rata-rata mengatakan ia adalah program yang bermanfaat.

“Kami teruja kerana dapat belajar buat sabun ni dan dapat ilmu yang bermanfaat ini,” kata Puan Abawiyah Salleh.

Tambahnya, walaupun prosesnya nampak mudah tetapi ada juga remeh-temehnya.

“Berkat kesabaran, kami telah berjaya membuat sabun daripada minyak yang terpakai. Kita boleh beritahu kawan-kawan supaya minyak terpakai tidak perlu dibuang, (kerana) ada manfaatnya,” jelasnya.

Manakala Hajah Hamidah pula menzahirkan rasa seronoknya kerana dapat mempelajari ilmu membuat sabun daripada minyak masak terpakai ini.

“Ini kali pertama buat. Insya-Allah, lepas ni boleh belajar lagi dan boleh jual.”

Cikgu Fizah yang juga ahli IKRAM Titiwangsa berkata, dengan membuat sabun ini, seseorang itu boleh menghasilkan pendapatan.

Beliau turut mengucapkan tahniah dan terima kasih kepada penganjur serta NGO Suri Rumah Rahmah, Green Waste Selangor dan Green-pan Recycle untuk kempen-kempen kesedaran kitar semula minyak masak terpakai.


Harga Barang Naik Melonjak Angkara Rasuah?

Penyusutan mata wang dalam kebanyakan ekonomi membangun mendorong kenaikan harga makanan dan bahan api yang boleh memburukkan lagi krisis makanan dan tenaga yang telah dialami di kebanyakan negara di dunia.

Situasi tersebut dilaporkan Buletin Pasaran Komoditi Bank Dunia pada Oktober tahun lalu, yang menunjukkan harga kebanyakan komoditi utama dari segi dolar telah merosot dari paras kemuncaknya.

Ini berlaku berikutan kebimbangan kemelesetan global yang akan berlaku sejak pencerobohan Rusia terhadap Ukraine pada Februari 2022 hingga akhir bulan lepas, yang mana harga minyak mentah Brent dalam dolar AS jatuh kira-kira 6 peratus.

Tetapi disebabkan susutnya nilai mata wang, hampir 60 peratus daripada pasaran baru muncul pengimport minyak dan ekonomi yang menyaksikan harga minyak meningkat dalam terma mata wang tempatan dalam tempoh ini.

Dalam pada itu, kira-kira 90 peratus daripada ekonomi ini juga mengalami kenaikan harga gandum yang lebih besar dalam mata wang tempatan berbanding dolar AS.

Kenaikan harga komoditi tenaga yang merupakan antara keperluan pengeluaran pertanian membawa kepada kenaikan harga bahan makanan. Dalam tempoh tiga suku pertama 2022, inflasi harga makanan di Asia Selatan secara puratanya lebih daripada 20 peratus.

Manakala kadar inflasi makanan di negara lain, termasuk Amerika Latin dan Caribbean, Timur Tengah dan Afrika Utara, Afrika sub-Sahara, dan Eropah Timur dan Asia Tengah berjulat purata antara 12 dan 15 peratus.

Asia Timur dan Pasifik adalah satu-satunya rantau di mana inflasi harga makanan merosot, sebahagiannya disebabkan oleh harga beras yang secara amnya stabil, yang merupakan makanan ruji di rantau ini.

Boleh jadi harga barang naik melonjak di beberapa sektor adalah disebabkan oleh gejala rasuah yang berleluasa.

Satu siasatan mendedahkan bahawa gejala rasuah berlaku dalam beberapa pentadbiran awam bagi memudahkan urus niaga perkhidmatan, yang menjadi kos tambahan yang membebankan rakyat yang terlibat.

Salah satu hasil ‘fenomena’ ini adalah pelaksanaan projek yang kurang berkualiti, kerana kadang-kadang ia tertakluk kepada kaedah ‘sorok-sorok’ dari bawah meja, dan harga untuk itu dibayar terlalu tinggi melalui rancangan sesebuah kesepakatan.

Kata Ketua Pegawai Eksekutif Institut Demokrasi dan Hal Ehwal Ekonomi (IDEAS), Dr Tricia Yeoh, perkara itu dibuktikan menerusi satu kertas kerja oleh Coalition for Business Integrity (CBI) yang mengenal pasti bahawa proses pembekalan barangan dan perkhidmatan yang mempunyai unsur rasuah akan menyebabkan peningkatan kos.

“Ekoran kos pengurusan perniagaan yang semakin meningkat, kesannya terpaksa ditanggung oleh rakyat sebagai pengguna akhir.”

Menurut beliau, hasil dapatan daripada kertas kerja itu juga mendedahkan bagaimana rasuah memberi kesan kepada kos sara hidup pengguna melalui penciptaan tekanan menaik ke atas harga barangan dan perkhidmatan pengguna.

“Penyelidikan kolaboratif ini mendapati bagaimana rasuah sistemik bukan suatu yang hanya memberi kesan kepada peringkat tertinggi masyarakat, malah sebenarnya ia turut memberi kesan negatif kepada kehidupan seharian rakyat melalui inflasi buatan sehingga meningkatkan kos sara hidup.”

Tambahnya lagi, dengan tumpuan pada sektor pembinaan, pendidikan dan penjagaan kesihatan, penyelidikan dilakukan oleh IDEAS dan CBI ini juga mendapati bahawa pemberian habuan adalah satu bentuk rasuah yang paling biasa dalam sektor swasta dan awam.

“Perbuatan rasuah juga menyumbang kepada tahap inflasi harga yang lebih tinggi serta menekan pendapatan orang ramai, sekali gus menggalakkan lebih banyak rasuah yang membawa kepada kitaran ganas penindasan terhadap rakyat,” kata Ketua Pegawai Eksekutif CBI, Mark Chay.

Menurutnya lagi, salah satu sebab punca kos sara hidup naik adalah disebabkan oleh rasuah apabila perkara itu berkait rapat dengan isu kos melaksanakan perniagaan.

“Ini berlaku apabila urusan perniagaan diselitkan dengan keperluan untuk merasuah, malah perbuatan jijik rasuah ini dikira sebagai kos pengurusan perniagaan.”

Di samping itu, siasatan turut dilakukan IDEAS dan CBI untuk mengetahui sebab-sebab penularan fenomena itu, terutamanya dalam aspek penguasaan sektor awam ke atas aktiviti ekonomi, dan kemungkinan pemintasan undang-undang untuk menghalang dan memeras ugut terhadap sesuatu urus niaga yang berlaku.

Antara sebab berlakunya rasuah adalah kerana ketiadaan akauntabiliti, pemantauan yang lemah dan kurangnya pencegahan yang mencukupi.

Ini menjadikan mereka yang lemah akalnya kebal daripada sebarang akauntabiliti dan pengambilan pemimpin sebahagiannya berlandaskan nepotisme mahupun kroni, sehingga perasuah merasakan bahawa ia dapat melarikan diri daripada hukuman dengan mudah kerana ia dilindungi dari segi politik.

Akibatnya, berlakulah kenaikan harga barang kerana sektor swasta tidak menanggung kos yang ia bayar secara ‘palsu atau menipu’ ke atas harga barang dan perkhidmatan, hinggakan rakyat yang terpaksa menanggungnya.

Oleh yang demikian, rasuah juga menghalang atau membantutkan pembangunan ekonomi secara menyeluruh, sama ada di peringkat sektor awam atau swasta.

Rasuah juga mengehadkan keupayaan sektor swasta untuk menguruskan pelaburan baharu, dan jika ia berisiko berbuat demikian dalam beberapa projek, ia menjadikan kosnya menjadi sangat tinggi.

Terdapat sektor swasta terpaksa mengelak pelaburan kerana rasuah dan mencari tempat alternatif agar tidak diperas oleh sesetengah pihak melalui rasuah atau salah guna kuasa.

Kerana rasuah, kerajaan tidak dapat melaksanakan projeknya pada kos sebenar, berlaku pembaziran wang awam dan pekerjaan baharu tidak dapat diwujudkan.

Rasuah dalam sektor awam telah menjejaskan kerja di sektor swasta, dan ia membawa kepada kelewatan menyiapkan projek, malah tergendala dalam pelaksanaannya.

Selain itu, rasuah akan meningkatkan kos sektor awam akibat daripada jumlah pesanan perubahan yang banyak dan juga akibat kos penyelenggaraan yang tinggi selepas tamat tempoh penyelenggaraan percuma.

Kebiasaannya penyelenggaraan radikal dalam tempoh yang singkat perlu dilakukan dalam tempoh yang singkat akibat daripada pelaksanaan yang lemah bagi beberapa projek, dan ini berlaku walaupun wujudnya piawaian, keperluan dan penelitian oleh Jawatankuasa Tender Pusat.

Oleh itu, amalan rasuah dan salah guna kuasa telah mengganggu persaingan sihat, menyekat pembangunan sektor swasta, menyebabkan halangan kemasukan para pelabur asing, menjejaskan penyampaian perkhidmatan awam yang efisien serta menghasilkan perbelanjaan kerajaan yang tidak cekap.

Ini jelas menunjukkan bahawa rasuah adalah fenomena yang merosakkan, bukan sahaja kepada diri tetapi juga generasi dan negara.

Sewajarnya kita harus mengelak daripada membuat generalisasi, kerana masih terdapat ramai orang yang ikhlas dan jujur dalam sektor kerajaan, dan terdapat banyak syarikat swasta yang bekerja dengan integriti dan kejujuran.

Tetapi, ini tidak menafikan berlakunya penyalahgunaan kuasa dan rasuah dalam sektor awam sebagaimana yang disahkan oleh indeks integriti global.

Walaupun terdapat banyak pihak dalam sektor swasta yang enggan terlibat dalam ‘jenayah’ ini dan bekerja keras untuk mengelakkannya, tetapi kadang-kadang pihak dalam swasta terdedah kepada tekanan, yang memaksa mereka terjebak melakukannya.

Keberkesanan memerangi ‘virus’ rasuah ini terletak kepada kehadiran para pemimpin yang mempunyai kekuatan dan kejujuran dari segi pengetahuan, pengalaman, kecerdasan dan kepimpinan, keikhlasan dan integriti untuk menanganinya.

Membanteras rasuah juga memerlukan pengaktifan peranan penyeliaan, pengauditan dan penyiasatan yang tegas, sama ada dalam sektor awam dan swasta, khususnya melalui Suruhanjaya Pencegahan Rasuah Malaysia (SPRM).

Kempen kesedaran dan pendidikan terhadap bahaya rasuah perlu diperluaskan kepada masyarakat agar jenayah ini dapat dijauhi daripada terus berakar umbi.

Oleh itu, pihak berkuasa dengan kerjasama pelbagai pihak daripada agensi dan pertubuhan bukan kerajaan (NGO) perlu melakukan usaha yang serius untuk memerangi rasuah dan seharusnya kerajaan mengisytiharkan perang terhadapnya.

Tidak ada negara di dunia yang selamat dengan rasuah dan tidak ada negara yang tidak rosak kerana rasuah. Namun, terdapat perbezaan antara negara yang memerangi rasuah dan mengikutinya.

Maka, segeralah hapuskan jenayah rasuah ini dari pelbagai sudut demi kemakmuran negara tercinta.

Atriza Umar
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kaji Selidik RUU GEG di Aplikasi MySejahtera

Kementerian Kesihatan (KKM) melancarkan kaji selidik bagi mengumpul maklum balas orang ramai mengenai Rang Undang-undang (RUU) Generasi Penamat Rokok (GEG) di aplikasi MySejahtera.

“Orang ramai terbuka untuk mengambil bahagian dalam kaji selidik yang boleh didapati melalui aplikasi MySejahtera mulai hari ini. Namun, pengguna MySejahtera perlu mengemas kini aplikasi mereka,” kata Menteri Kesihatan, Dr Zaliha Mustafa semalam.

Beliau berkata, tinjauan itu merangkumi pelbagai topik, termasuk pandangan orang ramai mengenai risiko kesihatan merokok, peruntukan GEG dan RUU Kawalan Produk Tembakau Demi Kesihatan Awam 2023.

“RUU GEG yang secara rasmi dikenali Kawalan Produk Merokok Demi Kesihatan Awam 2023 bertujuan melarang penggunaan, pembelian dan penjualan rokok dan produk vape kepada mereka yang lahir selepas 1 Januari 2007.”

Pada aplikasi My Sejahtera itu, tertera gambar Dr Zaliha mengalu-alukan orang ramai berkongsi pandangan sama ada bersetuju atau tidak mengenai lima soalan berkaitan GEG yang diajukan. Soalan-soalannya ialah:

1. Persetujuan peserta kaji selidik mengenai penggunaan rokok konvensional dan rokok elektronik atau vape yang mendatangkan bahaya kepada kesihatan.

2. Adakah seseorang itu sedar atau tidak mengenai usaha KKM membentangkan RUU Kawalan Produk Merokok untuk Kesihatan Awam 2023 serta RUU GEG.

3. Persetujuan langkah pihak kerajaan untuk mengawal semua produk merokok termasuk rokok elektronik atau vape.

4. Persetujuan mengenai peruntukan GEG di mana penjual dilarang menjual sebarang bentuk produk merokok termasuk rokok elektronik atau vape kepada golongan GEG iaitu individu yang lahir pada tahun 2007 dan seterusnya.

5. Persetujuan peruntukan GEG di mana individu yang lahir pada tahun 2007 dan seterusnya tidak dibenarkan merokok rokok konvensional serta rokok elektronik atau vape sepanjang hayatnya.

Terdahulu, pada Jun lalu Rang Undang-undang (RUU) Kawalan Produk Merokok Demi Kesihatan Awam 2023 akan dirujuk sekali lagi kepada Jawatankuasa Pilihan Khas (JKPK) Kesihatan.

Ini kali kedua RUU yang turut dikenali sebagai RUU Generasi Penamat (GEG) itu dirujuk kepada JKPK berkenaan selepas pertama kali dibentangkan oleh Menteri Kesihatan ketika itu, Khairy Jamaluddin, pada tahun lalu.

Menteri Kesihatan, Dr Zaliha Mustafa ketika mengulas tindakan itu berkata, tindakan itu mengambil kira maklum balas yang diterima mengenai RUU berkenaan khususnya melalui sesi libat urus yang diadakan pada 6 Mac lalu.

Beliau memaklumkan, melalui sesi pada minggu lalu itu, ahli JKPK Kesihatan, selain ahli parlimen, badan profesional serta badan bukan kerajaan (NGO) mahukan beberapa perkara di bawah RUU terbabit dinilai dan diperincikan lebih lanjut.

“Adalah penting untuk RUU ini mendapat sokongan tidak berbelah bahagi daripada semua pihak. Oleh itu, Kementerian Kesihatan mencadangkan RUU ini dirujuk kepada JKPK Kesihatan yang akan bertindak sebagai semak dan imbang serta mengambil kira pandangan semua pihak yang berkepentingan,” katanya.

RUU berkenaan dicadangkan bertujuan mengharamkan penggunaan, pembelian dan penjualan rokok serta produk vape kepada mereka yang dilahirkan selepas 2007.

Sebelumnya, pada 26 Mei lalu, Dr Zaliha menyifatkan ia satu kejayaan buat KKM apabila mendapat sokongan Kabinet untuk RUU terbabit dibentangkan di Dewan Rakyat.

Ketika sesi taklimat bersama media pada 6 Jun lalu, beliau berkata, KKM telah memasukkan semua 23 cadangan pindaan terdahulu serta lima cadangan baharu.

Justeru katanya, RUU itu disifatkan lebih komprehensif dan meliputi bukan sahaja rokok konvensional, tetapi juga rokok alaf baharu termasuk elektronik serta rokok ‘combustible’.

Pada Ogos tahun lalu, Parlimen meluluskan RUU Kawalan Produk Tembakau dan Merokok 2022 dirujuk ke Jawatankuasa Pilihan Khas (JKPK) Parlimen untuk diteliti serta membuat syor penambahbaikan.

Bagaimanapun, ia tidak dapat diteruskan berikutan pembubaran Parlimen bagi memberi laluan kepada Pilihan Raya Umum (PRU).

Dalam pada itu, pembentangan Rang Undang-Undang (RUU) Kawalan Produk Merokok Demi Kesihatan Awam 2023 atau RUU Generasi Penamat (GEG) akan diteruskan selepas memperoleh tarikh baharu untuk dibentangkan di Parlimen.

Bacaan kali kedua RUU itu sepatutnya berlangsung petang Selasa, namun ditunda kepada satu tarikh yang akan dimaklumkan kelak.

Perkara itu dimaklumkan seorang pegawai kepada Menteri Kesihatan, Dr Zaliha Mustafa, sambil meminta supaya media menunggu tarikh baharu pembentangan yang dimaklumkan kelak.

“Kita tunggu tarikh Parlimen,” katanya ketika menjawab pertanyaan mengenai penangguhan RUU terbabit.

Penangguhan itu mengundang pelbagai reaksi serta spekulasi khususnya mengenai faktor yang mendorong pembentangan RUU itu di Parlimen ditangguhkan.

Isnin lalu, KKM melalui satu kenyataan memaklumkan RUU GEG yang dijadual dibentang untuk dibahaskan pada Selasa ditangguhkan.

Alasan diberikan, untuk memberi laluan kepada aturan urusan kerajaan lain sebagaimana disenaraikan dalam Aturan Urusan Mesyuarat (AUM), dan pembentangan RUU ini akan dibuat dalam masa terdekat.

Minggu lalu, Menteri Kesihatan, Dr Zaliha Mustafa memaklumkan, KKM menerima baik semua syor dicadangkan JKPK Kesihatan Parlimen berkenaan RUU berkenaan dan ia akan dibentang semula ke Dewan Rakyat untuk dibahas dan diputuskan oleh Ahli-ahli Parlimen.

Keputusan pembentangan sekali lagi itu dibuat hasil keputusan Mesyuarat Jemaah Menteri minggu lalu.

Jun lalu, Zaliha memaklumkan antara sebab RUU itu dirujuk semula ke JKPK Kesihatan berikutan gesaan badan profesional dan pertubuhan bukan kerajaan (NGO) yang mencadangkan supaya beberapa perkara di bawah RUU itu diteliti semula.

RUU itu kali kedua dirujuk kepada JKPK Kesihatan selepas kali pertama dibentangkan oleh Menteri Kesihatan sebelum ini, Khairy Jamaluddin pada Ogos tahun lalu, namun Dewan Rakyat membuat keputusan sama meminta supaya ia dirujuk kepada JKPK.

Di bawah RUU yang dibentang pada Jun lalu itu, kuasa penguatkuasaan luas seperti diperuntukkan dalam draf RUU terdahulu, dihadkan kepada bagi tujuan pengilangan, pembungkusan, penyimpanan, penyerahan, pengedaran atau penjualan produk, yang secara langsung mencetuskan kebimbangan kepada pemain industri rokok elektronik kemungkinan ia akan menyekat perniagaan mereka.

Atriza Umar
Pegawai Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pendidikan seksualiti: Azlina Roszy diundang ke Brunei

Dalam usaha untuk meningkatkan kesedaran mengenai kepentingan pendidikan seksualiti serta cabaran-cabarannya, beliau diundang oleh Special Olympics Brunei Darussalam (SOBD) iaitu sebuah NGO di Brunei yang memberikan latihan kemahiran kepada golongan kurang upaya dan juga menghantar peserta ke kejohanan paralimpik yang diadakan setiap empat tahun.

“Pertubuhan Kesihatan Sedunia (WHO) mendefinisikan ‘sihat’ sebagai tahap kesempurnaan fizikal, mental dan sosial dan bukan setakat bebas dari penyakit,” demikian ujar beliau.

Dalam penyampaian selama dua jam itu, Azlina yang juga merupakan pakar psikologi klinikal di Hospital Pakar An Nur, Bandar Baru Bangi dan pemilik Pusat Psikologi dan Rehabilitasi Atfal Jannah, telah memberikan definisi kesihatan reproduksi dan seksual dalam konteks yang luas dan menyeluruh.

“Kesihatan reproduksi dan seksual pula ialah berkenaan proses, fungsi dan sistem reproduksi sepanjang hayat serta hak mendapatkan maklumat, hak membuat keputusan di dalam hal-hal berkaitan reproduksi dan seksual secara selamat dan tanpa paksaan.”

Tambah beliau lagi, apabila membincangkan tentang kesihatan reproduksi dan seksual remaja, ia menyentuh kepada hak remaja untuk mendapatkan ilmu dan maklumat dan serta mampu mengatakan ‘tidak’.

“Ilmu ini meliputi perkembangan psikologi remaja, akil baligh dan kedewasaan, sentuhan selamat atau tidak selamat, isu gender dan orientasi seks, penyakit kelamin, jenayah dan salahlaku seksual serta kesan pornografi dan pedofilia,” jelas Azlina.

Beliau juga menyentuh mengenai kematangan otak dan akil baligh, perkembangan perubahan dalam kalangan remaja, cara-cara mengajar kalangan remaja yang berkeperluan khas, isu seksualiti bagi remaja yang berkeperluan khas dan memperkasa remaja dengan pengetahuan dan komunikasi yang lebih baik.

Ceramah hampir dua jam itu dirasmikan oleh Presiden SOBD Lt Kol (B) Pengiran Hj Rambli Pengiran Bunut dan berjaya menarik perhatian hampir 200 peserta yang terdiri daripada ibu bapa, remaja berkeperluan khas, guru-guru dan orang awam.

Dalam pada itu, jawatankuasa penganjur, Pengiran Hartini Pengiran Hj Tahir bercadang mengadakan ceramah dan bengkel susulan berikutan sambutan hangat daripada peserta.

Menurutnya yang merupakan pakar psikologi klinikal di Kementerian Kesihatan Brunei, beliau menerima banyak kes penderaan seksual dalam kalangan golongan kurang upaya kerana ketidakupayaan mereka menyebabkan mereka sering menjadi mangsa penderaan seksual.

Sehubungan dengan itu, beliau berharap ceramah yang diadakan julung-julung kalinya ini akan membuka mata masyarakat untuk membincangkan perkara ini dengan lebih terbuka demi kesejahteraan mental dan fizikal golongan ini.


Cara Wanita Masuk Syurga, Ada 4 Syarat

“SESUNGGUHNYA dunia itu adalah perhiasan dan sebaik-baik perhiasan dunia adalah wanita solehah.” (Hadis Riwayat Muslim)

Lelaki terkait dengan bebanan tanggungjawab yang lebih banyak berbanding wanita, yang dijadikan mereka sebaik-baik kejadian dan sangat mulia di sisi Allah SWT sebagai manusia.

Walaupun pada dasarnya kaum wanita adalah penghuni paling ramai di neraka, namun mereka sememangnya sangat mudah masuk syurga berbanding lelaki sekiranya mereka memahami ajaran agamanya.

Wanita, bukan mudah menjadi wanita pada zaman kini. Di tengah arus globalisasi, wanita harus menjadi multiperanan di rumah mahupun di luar rumah. Hal ini berpotensi menghanyutkan para wanita ke mandala atau ruang lingkup penuh cabaran.

Namun, beruntunglah wahai wanita-wanita yang beriman. Dalam Islam, Allah meninggikan martabat mereka sehingga Allah membuat tawaran istimewa kepada para wanita. Betapa inilah peluang keemasan kepada wanita. Rugilah jika tawaran hebat ini dilepaskan begitu saja.

Para wanita boleh memasang impian untuk menjadi bidadari syurga dan sensitif dengan segala transformasi di sekitar kehidupan beragama. Allah SWT hanya menempatkan empat syarat sebagai cara wanita untuk masuk syurga.

Pertama adalah melakukan solat fardu lima waktu. Solat merupakan rukun Islam kedua dan menjadi amalan pertama yang akan dihitung pada hari kiamat kelak.

Menunaikan kewajipan solat adalah tunjang kepada pelbagai kebaikan dan rahmat serta reda Allah diperoleh menerusi amalan ini.

Baik solatnya, maka baiklah semuanya. Hal ini bersesuaian dengan Surah al-Ankabut ayat 45 yang membawa maksud:

“Sesungguhnya solat itu mencegah daripada perbuatan yang keji dan mungkar.”

Menunaikan solat dengan sempurna dapat memelihara diri daripada melakukan perkara keji dan mungkar. Diriwayatkan daripada Jabir r.a. katanya, Rasulullah SAW bersabda maksudnya:

“Perumpamaan solat lima waktu ialah seperti seseorang yang mandi di sebatang sungai yang mengalir di hadapan rumahnya sebanyak lima kali sehari.” (Hadis Riwayat Muslim)

Syarat kedua adalah berpuasa pada bulan Ramadan. Allah SWT telah mewajibkan umat Islam untuk melaksanakan ibadah puasa. Bertepatan dalam Surah al-Baqarah ayat 183, Allah Taala berfirman yang bermaksud:

“Wahai orang-orang yang beriman! Kamu diwajibkan berpuasa sebagaimana diwajibkan atas orang-orang yang dahulu daripada kamu, supaya kamu bertakwa.”

Puasa adalah ibadat yang sangat istimewa di sisi Allah SWT. Allah menjanjikan ganjaran yang besar kepada orang berpuasa. Menerusi Riwayat Bukhari dan Muslim, Rasulullah SAW bersabda:

“Allah SWT berfirman: “Semua amal perbuatan anak Adam adalah untuknya kecuali puasa, ia untuk-Ku dan Aku akan membalasnya.”

Kelebihan berpuasa menjadi juzuk utama kepada pembangunan rohani, spiritual malah memberi kelebihan kepada kesihatan tubuh badan manusia.

Selama satu bulan pada bulan Ramadan, sistem pencernaan dapat direhatkan buat sementara waktu dan tenaga tubuh boleh berfokus kepada peningkatan fungsi otak.

Selain itu, pada waktu ini seluruh wanita Islam yang berpuasa dapat mengurangkan berat badan, mengurangkan tekanan darah, mengawal paras gula dalam darah dan meningkatkan kepekaan fungsi insulin dalam tubuh.

Bukankah kesemua ini adalah kebahagiaan buat para wanita? Menjadi bahagia menerusi tubuh badan yang sihat dan terus berkomitmen dengan gah selepas itu.

Selain itu, syarat ketiga yang ditetapkan Allah SWT untuk para wanita adalah menjaga maruah diri.

Wanita solehah sentiasa berusaha menjaga maruah dirinya. Mereka sentiasa menghargai diri mereka dengan menghiasi diri dengan akhlak Islam dan sifat-sifat terpuji yang boleh melindungi dirinya dari kemurkaan Allah SWT.

Sebagai contoh, apabila hendak keluar rumah pakaian yang dikenakan sentiasa menutup aurat, tidak berlebih-lebihan bersolek dan berwangi-wangian.

Ketika berurusan dengan orang juga dijaganya batas pergaulan, menjaga lidah, mata dan hati.

Jagalah aurat wahai wanita Muslimah sekalian kerana syurga mudah diraih jika kalian benar-benar mahukannya. Bukan berfokus kepada menjaga maruah diri, aurat sahaja, malah tentang kemaluannya agar tidak berzina dengan lelaki lain.

Wanita mampu diapresiasikan sebagai wanita cerdik apabila dia mampu dan berusaha ke arah kebaikan tersebut. Mereka berusaha setiap hari mendalami ilmu mengenai Islam, malah rajin untuk mengkaji tafsir al-Quran dan hadis Nabi.

Selain itu, syarat terakhir adalah mentaati perintah suami. Rasulullah SAW bersabda yang membawa maksud:

“Sebaik-baik isteri ialah yang dapat menyenangkan hati suaminya apabila engkau (suami) melihatnya dan apabila disuruh dia menurut perintahmu, dan dia dapat menjaga kehormatan dirinya dan hartamu ketika engkau tiada di rumah.” (Riwayat Thabrani)

Wanita perlu mentaati perintah suami selagi mana tidak menderhakai Allah. Hal ini bermakna, ketaatan isteri tersebut tidak mendatangkan murka Allah.

Menurut Dr Yusuf al-Qaradawi menyatakan dalam kitab beliau, Fatawa Mu’asarah, bagi wanita bujang, wajib untuk wanita mentaati ibu bapanya. Namun tanda aras tersebut berubah kewajipannya setelah seorang wanita berkahwin.

Daripada Anas r.a., Rasulullah SAW bersabda yang bermaksud, “Apabila seorang wanita (isteri) itu melakukan solat lima waktu, berpuasa pada bulan Ramadan, menjaga harga dirinya dan mentaati perintah suaminya, maka di akhirat kelak, dia dipanggil untuk masuk ke syurga daripada mana-mana pintu yang dia sukai (sesuai dengan pilihannya).” (Riwayat Imam Ahmad dalam Musnad Ahmad)

Tuntasnya, wanita adalah insan yang sangat bertuah. Bayangkan seorang lelaki perlu mengorbankan nyawanya sendiri untuk berjihad fisabilillah dan perlu mengangkat pedang untuk mendapatkan syurga.

Namun, para wanita Islam yang memenuhi keempat-empat syarat ini dijanjikan Allah dengan syurga, malah boleh pilih pintu syurga yang mahu dimasukinya, sebuah tawaran luar biasa daripada Allah.

Persoalannya, sejauh mana wanita mahu menyahut cabaran ini?

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kesan Rasuah Terhadap Masyarakat Dan Negara

Rasuah merupakan najis yang membusukkan nama baik diri, bangsa dan negara, sangat pahit tapi inilah sememangnya hakikat yang perlu kita telan bersama.

Istilah rasuah bagaikan jenayah biasa yang sudah menjadi normalisasi dalam kalangan masyarakat.

Bahkan, isu gosip artis dan selebriti yang tidak beri sebarang mudarat pun lebih panas di pasaran berbanding isu rasuah yang mampu meragut nilai integriti diri dan mencemar nama baik negara, terus dipandang sepi dan sendu.

Bukan sedikit dalam kalangan masyarakat yang tahu dan faham berkenaan hukum-hakam berkaitan rasuah ini. Di meja-meja ceramah, di corong-corong radio dan televisyen, semuanya pernah berbicara berkenaan najis rasuah.

Namun berita-berita seperti ini masih kurang diberi perhatian oleh sebahagian masyarakat, malah paradigma yang salah berkenaan rasuah terus tertanam di minda dengan pelbagai sangkaan.

Antaranya, “Isu rasuah bukan isu kami orang biasa, hanya isu orang atasan, asalkan tidak mengganggu periuk nasi kami, sudah.” Inilah antara corak faham masyarakat kita apabila kita berbicara soal najis rasuah.

Sewajarnya kita harus mengubah cara fikir dan pandangan kita berkenaan najis rasuah ini. Ia bukan sekadar isu orang atasan, orang korporat atau orang politik, bahkan hari ini hampir semua sektor pekerjaan sudah berleluasa gejala najis rasuah ini demi menghalalkan apa yang telah salah di sisi undang-undang.

Sebahagiannya melakukannya juga demi memuaskan nafsu serakah mencapai kepentingan peribadi.

Tanpa kita sedar, najis rasuah yang sedang membarah di negara kita ini akan mendatangkan kesan dan implikasi kepada kita semua, dari orang bawahan hingga membabitkan orang atasan.

Dalam satu kenyataan Prof Syed Hussein al-Attas yang diterbitkan oleh Berita Harian bertarikh 3 April 1986, beliau dengan penuh emosi menyatakan bahawa:

“Kalau umpamanya kita katakan pemimpin suka makan babi, mudah sekali mereka marah, tetapi kalau kita katakan pemimpin itu mengamalkan rasuah, marah itu tidak sekuat seperti makan babi.”

“Nyata sekali bahawa pendapat makan babi itu didorong oleh perasaan emosi yang kuat tetapi pendapat menentang rasuah tidak didorong oleh emosi yang kuat.”

“Sebabnya, menentang rasuah itu tidak didorong oleh perasaan yang kuat ialah kerana umat Islam umumnya sangat dipengaruhi oleh keadaan runtuh akhlak, di mana nilai-nilai Islam yang penting diabadikan, di mana pemimpin-pemimpin mereka tidak memberi contoh-contoh yang cukup.”

Kenyataan ini pada tahun 1986, telah menjadi realiti yang kita boleh lihat pada hari ini. Sejak dahulu lagi, sekiranya kita menyebutkan perkataan ‘babi’, maka dilihat seperti biadab, kurang berakhlak dan sebagainya.

Seolah-olah menyebut babi sahaja, bukan makan, menyebutnya sahaja sudah berdosa dan salah besar, padahal agama tidak melarang kita untuk menyebutnya. Yang dilarang adalah memakan dan menyentuhnya.

Berbeza dengan najis rasuah, sebutan di mulut umpama tiada apa serius. Maka, apa hendak dihairankan andai najis rasuah ini ibarat sudah dihalalkan oleh masyarakat yang tidak prihatin.

Satu fakta yang harus kita akui kebenarannya adalah masyarakat kita kurang tahu dan faham berkenaan implikasi dan kesan najis rasuah kepada sistem kehidupan harian.

Inilah antara perkara yang menjadi kekaburan oleh sebahagian masyarakat. Apa yang dipaparkan di dada akhbar, berita televisyen sekadar tangkap dan dakwa. Kesan dan akibatnya najis rasuah kepada kehidupan kita, kurang ditekankan.

Biarpun beribu kempen dan jelajah membanteras rasuah dilaksanakan, berpuluh-puluh akta rasuah digubal sekalipun, “Apa ada hal dengan kita? Selagi tidak mengganggu hidup harian kita, apa ada masalah?”

Oleh itu, selain berjuang untuk membanteras najis rasuah ini, kita harus bangkit dan berjuang untuk menerangkan kepada masyarakat umumnya berkenaan amalan najis rasuah ini yang sekurang-kurangnya akan menghancurkan nilai-nilai moral kehidupan, membantutkan proses kemajuan negara dan lebih teruk lagi mampu memusnahkan masa hadapan negara yang lebih cerah dan tersusun.

Biarpun si pelakunya membabitkan orang atasan, impak dan kesannya turut akan dirasai dan ditanggung oleh rakyat tidak berdosa ini.

Kita boleh lihat bagaimana akibat najis rasuah ini mampu meragut kesejahteraan hidup rakyat yang tidak berdosa ini apabila melibatkan pembangunan infrastruktur terpenting dan asas dalam masyarakat seperti pembinaan sekolah, hospital, kemudahan awam seperti taman permainan, jalan raya berturap dan sebagainya.

Apabila wujud permainan ‘beri dan terima’ ini, maka sudah tentu nilai projek akan menjadi mahal dan ia memakan masa bertahun-tahun untuk disiapkan.

Angkara tersebut, rakyat sama ada yang saban tahun membayar cukai tahunan atau tidak, terpaksa menanggung kelembapan pengurusan ini demi memuaskan kehendak kepentingan pihak tertentu.

Lihatlah bagaimana siri pendedahan jalan berlubang tidak berturap hingga meragut nyawa manusia yang tidak berdosa, pembinaan hospital yang dijanjikan hanya tinggal janji dan menyebabkan kesukaran untuk rakyat mendapatkan perkhidmatan kesihatan, kemudahan awam menjadi tempat perosak tanpa diperbaiki, akibat kos projek yang tinggi dengan diselitkan najis rasuah sebagai habuan.

Ini semua sedikit sebanyak menyumbang kepada kehidupan yang tidak sejahtera. Adalah tidak wajar andai najis rasuah ini masih dipandang remeh dan tidak penting bagi masyarakat umum.

Hal tersebut belum lagi kita turun ke padang melihat bagaimana agihan bantuan oleh pelbagai agensi kerajaan dan swasta. Pada angkanya sudah berjuta-juta diumumkan.

Mendengar angka bantuan yang jutaan tersebut, mungkin sudah menyenangkan hati semua pihak. Namun sebahagian keadaan, bagaikan indah khabar dari rupa.

Apabila najis rasuah ini menjadi sebati dalam diri, penerima bantuan terpilih dalam kalangan kerabat dan kenalan atau kumpulan tertentu sahaja tanpa menilai kelayakan penerima.

Ada yang menerima bantuan dengan jumlah yang diterima tidak seperti jumlah yang dinyatakan. Beralasankan kos ini dan caj itu, kita terus diperbodohkan oleh penajis rasuah.

Demikianlah misalan dan contoh kesan daripada najis rasuah ini terhadap masyarakat dan negara. Seruan kepada masyarakat, kita harus mengubah anjakan paradigma berkaitan najis rasuah.

Harus ditegaskan, najis rasuah bukan sekadar isu penerima dan pemberi semata-mata, bukan lagi isu orang atasan atau bawahan.

Tidak semestinya najis rasuah ini diletakkan di bahu pihak penguasa sahaja, sebaliknya isu najis rasuah ini adalah isu kita bersama. Masalah ini adalah masalah kita bersama. Tanggungjawab membanteras dan menentang ini adalah tanggungjawab kita bersama.

Mari kita memandang isu rasuah ini seberat kita menganggap babi yang haram. Semoga Allah menjadikan kita dalam kalangan manusia yang beriman dan yang penuh integriti dalam segenap kehidupan.

Muhammad Faidhi Azis
Ketua Rakan Hidayah Perlis

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Man’s knowledge is not God’s omniscience

He becomes consigned to the fact that his fate has been sealed, and tends to wallow in his own pain and suffering. The ability to verbalise such pain and suffering is what differentiates him from other creatures.

In extension, he is able to empathise with others, while simultaneously making sense of that empathy. It is often through the pain of others that he is able to reflect his own emotional state, vice versa.

He wants to help, he tries to help, but when his intention is not met with the desired consequence, he becomes increasingly agitated and begins to question Allah SWT (whether he believes or disbelieves is not the matter). At the root of this problem is a mistaken understanding of knowledge, and how it is applied in his life.

The jurist and muhaddith, Sufyaan ath-Thawri described fallen and divinely realised states of knowledge as follows: “Knowledge is as three spans of hand. The one who reaches the first span feels proud. The one who grows to the second span is amazed. The one who attains the third span realises that he does not have enough knowledge.”

As such, it would benefit us tremendously if we are willing to admit that not everything in the world can be known. Once we rid ourselves of the malady of pride, we are able to appreciate the things around us clearly, without a constant need to intellectualise it.

Sure, there are instances when human beings have acquired and dispensed knowledge to help the affairs of many (i.e., science and technology, medicine, etc.), but even then, this knowledge is finite and temporal. Many of our problems today can be traced to those in positions of power who are confined to their intellect, and are bereft of compassion towards others.

This affliction has an impact on many. For example, politicians who implement certain policies which might have been a mistake, but are unwilling to admit their error or miscalculation. Instead of admitting to a flaw, the tendency is to double down on ignorance, with the failed policy renamed and reapplied. Yet, the problems are not solved and still remain the same, if not made worse.

In this world, all creatures are able to benefit from the divine name Ar-Rahman (the Most Merciful). The infinite mercy of Allah SWT does not discriminate between the rich or the poor, the seeing or the blind, the hearing or the deaf, the healthy or the sick. His infinite mercy is in the hikmah attained from every unique struggle that each person has faced, is facing, and will face.

As His khalifah (vicegerents) in this world, we are able to be merciful as well; it is by means of our individual struggles that we can realise mercy at a societal level. Even though the scope of our mercy is limited, it does not mean that its practice is futile.

We cannot deny the fact that most times, we do not know why certain things happen, or why we have been dealt bad cards in our respective lives. Hikmah is the lesson in each struggle, a lesson that takes tremendous patience and willpower.

The realisation to why certain things happen often comes at a time when we least expect it. Why is this so? This is because Allah SWT works in miraculous ways, and His time is different from ours.

The attainment of ‘ilm (knowledge) usually relies on books and conversations, but wisdom or ma’rifah (divine knowledge) is in its internalisation and perfection through action. For this reason, those who do not elevate their knowledge to a state of ma’rifah are in danger of intellectual sterility.

Sometimes, the abandonment of knowledge is necessary, as true faith often depends on a suspension of the aql’ (mind) in its willing embrace of the divine. We would do well to remember the words of the great Sufi saint, Rumi:

Those who have pure hearts are freed from colours and smells.

They easily see a beauty in every breath.

They have left behind the decoration in the shell of knowledge.

Instead, they carry the flag of certainty of a witness.

However, it is not sufficient for such words to be trapped in the mind alone. By Allah SWT’s grace, we have the power to manifest these words into reality, and to be in tune with our surroundings in a way that is sincere and selfless.

To reach such a state is not easy, and requires great dedication and commitment in part of the seeker. The process of acquiring knowledge necessitates a relationship of trust between student and teacher, vice versa. There is no greater trust than that which has been placed by Allah SWT on his khalifah.

If we really put thought into it, modern man’s ailments are not far removed from that of his predecessors. This ailment revolves around the ego (a form of nafs) and the inability to control and take charge of it. In its modern guise, the problem of the ego is heightened by unnecessary competition through social media.

It is a false reality that feeds the ego, and creates people who are self-centred and devoid of a real identity. Man’s knowledge of himself takes a different turn as he is no longer merely a creation, but is able to fashion himself as an idol to others.

To reiterate, human beings have limited knowledge; we would do well to realise and come to terms with this irrefutable reality. Allah SWT on the other hand, is omniscient. His omniscience is encapsulated in various verses in the Qur’an, including the 27th verse of Surah Luqman:

وَ لَوْ أَنَّ ما فِی الْأَرْضِ مِنْ شَجَرَةٍ أَقْلامٌ وَ الْبَحْرُ یَمُدُّهُ مِنْ بَعْدِهِ سَبْعَةُ أَبْحُرٍ ما نَفِدَتْ کَلِماتُ اللَّهِ إِنَّ اللَّهَ عَزیزٌ حَکیم

“And if all the trees on earth were pens and the ocean (were ink), with seven oceans behind it to add to its (supply), yet would not the words of Allah be exhausted (in the writing): for Allah is Exalted in Power, full of Wisdom.” (31:27)

May Allah SWT give us strength in dealing with the challenges of the mind and heart, and that we remain on the seerat al-mustaqim (straight path).

Penulis, Arief Subhan merupakan seorang Pembantu Penyelidik bagi ‘Political Futures Experts Group (PFEG)’ di Institut Antarabangsa Pemikiran dan Tamadun Islam (ISTAC).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hari Bahasa Ibunda Antarabangsa rai kepelbagaian budaya

KUALA LUMPUR – Menjelang Hari Bahasa Ibunda Antarabangsa (HBIA) yang akan disambut kali ke-12 pada Februari 2022, pelbagai program menarik telah dipersiapkan oleh pihak penganjur.

Penganjur utama sambutan ini ialah Pusat Pembangunan Kebudayaan LLG, Pertubuhan IKRAM Malaysia (IKRAM), Tamil Foundation Malaysia (TFM), JOAS (Jaringan Orang Asal SeMalaysia) dan Persekutuan Persatuan-Persatuan Lembaga Pengurus Sekolah Cina Malaysia (Dong Zong).

Pengerusi Jawatankuasa HBIA 2022, Ng Yoon Kin berkata, Sambutan Hari Bahasa Ibunda Antarabangsa amat penting dalam usaha meningkatkan perpaduan antara rakyat Malaysia.

Beliau turut mengajak rakyat Malaysia menyambut dan meraikan Hari Bahasa Ibunda Antarabangsa ini. Sidang media yang diadakan pada Rabu secara dalam talian dihadiri setiap wakil organisasi terlibat membincangkan aktiviti yang akan dilaksanakan.

Antara aktiviti utama yang akan diadakan ialah Karnival Hari Bahasa Ibunda pada 20 Februari 2022 di Dewan Perhimpunan China Kuala Lumpur Dan Selangor (KLSCAH) dan Majlis Sambutan HBIA secara dalam talian pada 21 Februari 2022 di pautan https://fb.com/IMLDMalaysia.

Selain itu, turut diadakan pertandingan menulis esei dan lukisan pelajar sekolah rendah, pertandingan seni kolaj atau aktiviti lain bagi pelajar sekolah menengah dan forum belia.

Sambutan yang turut mendapat kerjasama KLSCAH, Gabungan Persatuan Guru-Guru Sekolah Cina Malaysia (Jiao Zong), Merdeka University dan The Association of Graduate Universities & Colleges in China, Malaysia (Liu Hua) ini telah disambut pada 21 Februari setiap tahun.

Ia juga dijayakan oleh rakan strategik sambutan iaitu The Malaysia National Commission of UNESCO (NATCOM Malaysia), Gabungan Bertindak Malaysia (GBM) dan Inisiatif Pengislahan Pendidikan Nasional (IPPN).

UNESCO telah mengisytiharkan Hari Bahasa Ibunda Antarabangsa disambut pada 21 Februari setiap tahun semenjak 17 November 1999 bagi mengiktiraf kepelbagaian bahasa dan budaya dalam kalangan penduduk dunia dengan menginterpretasikan bahasa ibunda.

Malaysia adalah antara negara yang mempunyai banyak bahasa ibunda dan merupakan satu daripada 28 buah negara yang menyokong pengisytiharan tersebut.


IKRAM sokong ketegasan Malaysia halang atlet Israel

Pertubuhan IKRAM Malaysia (IKRAM) menyokong ketegasan kerajaan Malaysia yang tidak membenarkan atlet Israel memasuki negara untuk menyertai Kejohanan Renang Para Dunia 2019 yang dirancang diadakan di Kuching, Sarawak bermula 29 Julai hingga 4 Ogos nanti.

IKRAM menyokong penuh keputusan tersebut yang dibuat atas prinsip kemanusiaan dan belas ihsan kepada nasib rakyat Palestin, dan pendekatan berprinsip ini harus dibanggakan oleh semua pihak.

IKRAM mengucapkan tahniah kepada Perdana Menteri, YAB Tun Dr Mahathir Mohamad, Menteri Luar Negeri, YB Dato’ Saifuddin Abdullah, Menteri Belia dan Sukan, YB Syed Saddiq Syed Abdul Rahman dan seluruh barisan kabinet atas keteguhan prinsip mereka dan tidak berkompromi dalam hal ini.

IKRAM juga mengucapkan tahniah kepada seluruh rakyat Malaysia yang memberi sokongan padu dan berterusan dalam isu ini dan isu Palestin secara umumnya.

Walaupun Jawatankuasa Paralimpik Antarabangsa (IPC) telah mengambil keputusan membatalkan hak penganjuran Malaysia untuk menjadi tuan rumah bagi kejohanan tersebut, IKRAM yakin kerajaan tidak akan tunduk kepada mana-mana tekanan apatah lagi menggadaikan prinsip walaupun mungkin akan menanggung beberapa kesan negatif jangka pendek.

Rakyat Malaysia yang cintakan keadilan, melalui NGO-NGO kemanusiaan tempatan seperti Humanitarian Care Malaysia (MyCARE), telah menyalurkan pelbagai bentuk bantuan dan menyokong misi-misi kemanusiaan untuk rakyat Palestin di Gaza, Tebing Barat dan kem-kem pelarian di Lubnan.

IKRAM menyokong pendirian Malaysia yang konsisten menolak pencabulan hak asasi manusia bagi mana-mana penduduk di bumi ini tanpa mengira agama dan kaum, tidak hanya kezaliman rejim Israel ke atas penduduk Palestin, tetapi pelanggaran hak kemanusiaan di Myanmar, China, Syria dan negara-negara lain.

Prinsip Sukan Paralimpik iaitu ‘Keazaman, Kesamarataan, Inspirasi dan Keberanian’ tidak sepatutnya dihadkan dalam arena sukan, sebaliknya perlu dimanifestasi dalam kehidupan secara yang lebih menyeluruh.

Bagi IKRAM, jika IPC dan negara-negara lain menolak diskriminasi dalam penyertaan sukan, penolakan yang sama mestilah ditunjukkan terhadap diskriminasi yang jelas dilakukan melalui tindakan zalim dan pelanggaran hak asasi kemanusiaan oleh beberapa pihak dan rejim di dunia hari ini.

IKRAM menyokong kerajaan Malaysia yang tegas memelihara hak kemanusiaan dan percaya negara-negara lain turut mencontohinya kerana hak kemanusiaan adalah isu global dan bukan sesuatu yang patut dipandang remeh.

Dr Hj Mohd Parid Sheikh AhmadPresiden Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Polisi mesra keluarga: Tahniah TM

“Tahniah dan syabas kepada pengurusan tertinggi TM kerana mengambil langkah melaksanakan polisi mesra keluarga kepada kakitangannya bermula 1 Januari 2018,” kata Timbalan Ketua Wanita IKRAM, Dr Hafidzah Mustakim.

Polisi itu dibuat susulan daripada pengumuman yang dibuat oleh Pengarah Urusan dan Ketua Pegawai Eksekutif Kumpulan TM, Dato’ Sri Mohammed Shazalli Ramly semasa sesi Jom Bersama pada 23 November lalu.

Pada Mei lalu, Wanita IKRAM dengan kerjasama Lembaga Pembangunan Penduduk dan Keluarga Negara (LPPKN) telah mengadakan Seminar Keseimbangan Hidup Berkerjaya (Work-Life Balance) yang bertemakan ‘Ke Arah Budaya Kerja Mesra Keluarga’.

“Ia bertepatan dengan resolusi ketiga seminar ini iaitu pihak majikan perlu memainkan peranan yang lebih berkesan dalam menyediakan tempat kerja mesra keluarga dengan mempromosi budaya kerja seimbang keluarga-kerja,” ujar Dr Hafidzah yang juga Ketua Biro Media Wanita IKRAM.

Justeru, menurut beliau, Wanita IKRAM berharap agar langkah ini dapat meningkatkan kesejahteraan keluarga seterusnya meningkatkan produktiviti syarikat.


Proaktif gerakkan bantuan banjir

“Kita telah mengumpul seramai 600 orang sukarelawan dari seluruh Malaysia dan sekarang ini sedang bergerak ke kawasan yang telah kita tumpukan iaitu di sekitar Seberang Perai Utara,” jelas Pengarah Operasi Bantuan Banjir i-Bantu Pulau Pinang, Encik Hamizat Ahmad semalam.

Antara pihak-pihak yang bekerjasama dengan i-Bantu adalah MyCARE, GEMA HEROES, SKUBA Belia Harmoni, CUCMS, IKRAM Health dan Clean Squad Bangi.

“Kami berterima kasih kepada rakyat Malaysia yang sudi menghulurkan bantuan di Pulau Pinang.”

Sehingga Jumaat lepas tambahnya, kutipan bantuan banjir yang diterima berjumlah RM27,000.

“Nilai sumbangan barangan yang diterima dianggarkan RM10,000 antaranya beras, waterjet, pampers, pakaian, tilam, makanan kering dan lain-lain.”

Hasil sumbangan orang ramai, tambahnya, pihaknya telah mengagihkan pek makanan dan kebersihan kepada lebih 2,000 orang mangsa banjir setakat ini, termasuk memberikan khidmat membersihkan masjid, gerai, tadika dan rumah.

Antara lokasi-lokasi yang telah disantuni ialah Taman Mangga, Taman Sentul, Kampung Pertama, Kampung Besar Pauh, Tanah Liat dan Permatang Nibong di Seberang Perai Tengah.

Turut disantuni kawasan Labuh Banting, Guar Jering, Dewan Sungai Dua, Masjid Nyior Sebatang, SK Sungai Dua, Dewan JKKK Pajak Song dan Madrasah Al-Quran Wal Arabiyyah (MAWAR) di Seberang Perai Utara serta Jelutong di Timur Laut.

“Keadaan ketika itu, air banjir telah naik menenggelamkan keseluruhan Pulau Pinang, hujan mula turun tanpa henti bermula 4 hingga 5 November lalu,” kata Hamizat yang juga Pengerusi i-Bantu Pulau Pinang tentang detik mula negeri itu dinaiki air.

Melihat keadaan tersebut, beliau mengambil langkah proaktif menggerakkan ahli-ahli IKRAM dan sukarelawan untuk mengaktifkan Bilik Gerakan Banjir i-Bantu Pulau Pinang seterusnya mula membantu mangsa banjir di sekitarnya.

Selain pek makanan dan kebersihan, i-Bantu turut melancarkan rayuan sumbangan pek ibadah untuk mangsa-mangsa banjir dengan RM50 setiap set.

Sumbangan boleh disalurkan ke akaun PERTUBUHAN IKRAM MALAYSIA (Maybank 5621 4240 5154), akaun PERTUBUHAN IKRAM MALAYSIA – KHIDMAT MASYARAKAT (Bank Islam 1211 30100 499 59) atau melalui atas talian di pautan www.i-bantu.org.my/reg/.

Sila sertakan bukti bayaran ke e-mel ibantu4ikram@gmail.com atau WhatsApp/Telegram: +6017 276 6384 / +6011 6050 1137.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pemerkasaan Kebapaan Tanggungjawab Semua

Telah banyak kajian membuktikan bahawa peranan bapa amat penting dalam pertumbuhan generasi yang lebih berdaya tahan dari pelbagai aspek. Kewujudan figura bapa sebagai pemimpin dan pelindung keluarga yang berkesan tidak akan dapat digantikan oleh ibu.

Namun hari ini, berapa ramai anak-anak Malaysia yang kehilangan bapanya telah mendapat sokongan figura kebapaan dalam proses pertumbuhan mereka? Berapa ramai anak-anak yang ketandusan kasih bapanya, mendapat sokongan figura bapa teladan daripada keluarga kembangannya dan ahli komunitinya?

Berapa ramai pula bapa tunggal di Malaysia yang sedang amat memerlukan sistem sokongan untuk terus berupaya melindungi keluarganya? Berapa ramai anak-anak yang belum berpeluang merasakan teladan bapa, untuk mereka sendiri amalkan apabila mereka menjadi bapa kelak?

Hari ini dan saat ini, ketika Malaysia meraikan Hari Bapa, berapa ramai bapa yang menangis sendirian kerana kehilangan pekerjaan, kelaparan dan sedang amat memerlukan kemahiran memimpin dan melindungi keluarga? Berapa ramai pula ahli komuniti yang sedar akan kewujudan bapa-bapa yang sedang diuji ini?

Ketandusan sentuhan, kepemimpinan dan perlindungan daripada figura bapa, tentu akan memberikan kesan yang memeritkan kepada kesejahteraan institusi keluarga; nukleus kepada kesejahteraan negara. Atas sebab itulah, pembangunan kebapaan yang berkesan harus diberikan sokongan padu oleh semua pihak. Jika tidak, ia akan memamah kesejahteraan negara kita, hari demi hari.

Pembangunan kebapaan ini pula tidak seharusnya hanya tertumpu kepada golongan bapa kandung, tetapi harus turut meliputi bapa saudara-bapa saudara, datuk-datuk, bapa tiri-bapa tiri, serta semua golongan lelaki dewasa yang membentuk sistem sokongan kepada kewujudan kebapaan yang berkesan ini.

Lihatlah bagaimana Nabi Muhammad SAW yang kehilangan sentuhan ayahnya sejak baginda masih di dalam rahim ibu baginda. Tetapi baginda dikurniakan sistem sokongan figura kebapaan daripada datuk dan bapa saudara-bapa saudara baginda.

Baginda sendiri juga mencontohkan budi pekerti agung dengan memberikan bimbingan dan dukungan buat para bapa serta anak-anak yang kehilangan figura bapa.

Ia tentunya bukan misi yang mudah dan bisa dicapai dalam tempoh yang singkat. Tetapi kerana ia perlu dan tidak dapat ditunda lagi, maka semua pihak tidak ada pilihan lain melainkan untuk berusaha berganding bahu sehabis baik, demi menzahirkan cita-cita ini.

Kesediaan dan sokongan tinggi kerajaan pusat dan negeri untuk mendapatkan data terkini berkenaan kebapaan di Malaysia adalah amat penting untuk merencana langkah seterusnya yang lebih strategik.

Dukungan terhadap Skim Bantuan Khusus untuk bapa tunggal juga amat dialu-alukan, bukan sahaja bantuan dari aspek kewangan, tetapi juga bimbingan dalam perjalanan berliku menjadi bapa yang berkesan.

Hal ini kerana ilmu dan kemahiran kebapaan tidak lahir bersekali dengan lahirnya anak kita, tetapi ia harus dipelajari, dialami sendiri dan ditingkatkan kemahirannya dari semasa ke semasa.

Sokongan tinggi kerajaan untuk menjayakan pemerkasaan golongan ini sebagai pemimpin dan pelindung yang boleh dipercayai menjadi semakin penting. Apatah lagi pada era kini, pengaruh yang kurang baik bisa masuk ke rumah kita pada bila-bila masa.

Meski kediaman kita tidak diziarahi tetamu fizikal, tetapi saban waktu bisa digugat ancaman terhadap kesejahteraan keluarga melalui gajet yang pelbagai. Ia menjadikan tanggungjawab melindungi keluarga semakin mencabar dan sukar.

Selain itu, kewujudan NGO-NGO yang bersedia menyokong pembangunan kebapaan dan kelelakian juga harus diberikan sokongan yang padu agar dapat terus-menerus menginspirasikan para bapa.

Ia juga boleh menjadi platform para bapa untuk saling mendokong antara satu sama lain, selain menjadi medan untuk menambah baik kemahiran kebapaan yang amat signifikan kepada pembangunan institusi keluarga.

Pertubuhan IKRAM Malaysia (IKRAM) merupakan salah satu NGO yang aktif memperjuangkan misi pemerkasaan kebapaan ini. Melalui pelbagai inisiatif menarik dalam kempen ‘Lelaki Hero Keluarga’ oleh Kumpulan Fokus Keluarga Utuhnya, IKRAM berusaha bagi memartabatkan peranan lelaki dalam pembangunan keluarga yang sejahtera.

Pertubuhan Bukan Kerajaan (NGO) seumpama ini juga amat digalakkan untuk terlibat dalam pembangunan kebapaan dengan memanfaatkan Bantuan Khas Perbendaharaan (BKP).

Peruntukan kerajaan melalui Kementerian Pembangunan Wanita, Keluarga dan Masyarakat ini turut disediakan untuk inisiatif pembangunan keluarga, selain pembangunan wanita dan pembangunan masyarakat.

Di bawah payung pembangunan keluarga inilah letaknya pembangunan keibubapaan dan kebapaan. Malah, terdapat Modul Kebapaan yang dinamakan Pancaran Kasih yang memfokuskan kepada pembangunan kemahiran para bapa dalam membentuk perkembangan anak-anak yang sejahtera.

Sudah sampai juga masanya untuk masyarakat menonjolkan lebih banyak figura bapa teladan untuk dicontohi. Selain itu, masyarakat juga berperanan penting untuk menzahirkan tuntutan kuat dan berterusan kepada media untuk menyediakan bahan-bahan yang membina kebapaan yang tulen.

Para pejuang medan pendidikan juga bisa memikirkan inovasi yang boleh dijayakan oleh institusi pendidikan dalam memperjuangkan aspirasi murni ini.

Barangkali inilah masanya untuk Modul Pembangunan Keluarga Institusi Pengajian Tinggi turut memasukkan Modul Kebapaan seperti Modul Pancaran Kasih, khususnya untuk para mahasiswa lelaki. Belum bergelar bapa bukan bererti mereka tidak menjadi ahli sistem sokongan kebapaan.

Semoga dengan penggemblengan sumber daripada seluruh lapisan masyarakat akan dapat mendukung kelestarian keluarga yang sihat, berdaya tahan, berakhlak dan bertanggungjawab di negara ini.

Selamat berganding bahu, selamat mendukung pemerkasaan kebapaan! Siapa lagi kalau bukan kita, bila lagi kalau bukan sekarang?

Ahmad Fadhli Mohd Faudzi dan Maryam Jailani adalah pasangan suami isteri dan aktivis IKRAM Kawasan Kajang.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sambut baik RUU Kesalahan Seksual Terhadap Kanak-kanak

“Pembentangan cadangan Rang Undang-Undang ini sangat tepat pada masanya di kala semakin banyak kes-kes kesalahan seksual yang serius dilaporkan berlaku melibatkan kanak-kanak di seluruh Malaysia,” kata Hajah Susilawati Hamzah, Ketua Wanita IKRAM WPKL dalam satu kenyataan media.

Statistik Jabatan Kebajikan Masyarakat menunjukkan sebanyak 5,779 kes penderaan seksual kanak-kanak telah direkodkan dari 2010-2015 dengan purata kes sebanyak 963 setahun.

“Jenayah yang dilakukan ke atas kanak-kanak adalah suatu jenayah yang berat dan boleh mendatangkan kesan jangka panjang yang buruk.

“Ianya boleh mengakibatkan trauma dan kerencatan perkembangan mental yang sihat bukan sahaja kepada kanak-kanak dan keluarganya malah turut memberi kesan kepada seluruh masyarakat,” jelas beliau.

Tambah Susilawati, Wanita IKRAM WPKL amat bersetuju dengan tambahan peruntukan kesalahan-kesalahan dalam RUU ini bagi menyokong undang-undang sedia ada, termasuklah kesalahan yang berhubung dengan bahan pornografi kanak-kanak, aktiviti pengantunan kanak-kanak (child grooming), amang seksual (sexual assault) berbentuk fizikal dan bukan fizikal, hukuman terhadap penjaga amanah yang mempunyai hubungan kepercayaan dengan kanak-kanak samada terlibat atau bersubahat dan peruntukan terhadap kebolehpercayaan keterangan saksi kanak-kanak.

Menurut beliau, dalam usaha membantu pelaksanaan dan aplikasi undang-undang yang lebih berkesan, hukuman yang lebih berat perlu dikenakan kepada pesalahlaku seksual.

Oleh itu, Wanita IKRAM WPKL turut menyarankan beberapa penambahbaikan dibuat dalam RUU ini iaitu:

1. Menambah hukuman minimum sebatan dan denda kepada bilangan dan jumlah yang lebih besar lagi, sekurang-kurangnya dua kali ganda daripada yang dicadangkan.

2. Memperuntukkan akta bagi mengharamkan laman sesawang pornografi melibatkan kanak-kanak.

3. Mengheret pembina laman sesawang pornografi kanak-kanak ke muka pengadilan dan mengenakan hukuman berat bagi memastikan masalah ini ditangani daripada akar umbi.

4. Mewujudkan daftar nama bagi pesalah seks yang telah disabit kesalahan untuk dirujuk oleh badan dan institusi berkepentingan yang terlibat dalam penjagaan kanak-kanak seperti taska, tadika dan sekolah bagi memastikan keselamatan kanak-kanak terjamin.

“Wanita IKRAM WPKL yakin, dengan penambahbaikan pembentangan yang telah dibuat beserta sokongan padu semua pihak, RUU ini akan menatijahkan impak besar dalam usaha meningkatkan lagi tahap perlindungan kanak-kanak daripada penjenayah seksual, sekaligus dapat mengukuhkan kembali institusi sosial dalam masyarakat,” ujar Susilawati.


Pelbagai platform mengukuh perpaduan

Karnival Hari Bahasa Ibunda Antarabangsa 2020 yang berlangsung pada 15 Februari lalu mampu menjadi platform yang mengukuhkan lagi perpaduan dan keharmonian antara kaum di Malaysia.

Karnival yang telah berlangsung di Kuala Lumpur & Selangor Chinese Assembly Hall (KLSCAH) ini menggabungkan pelbagai aktiviti yang melibatkan pelbagai kaum seperti pameran, pertandingan, persembahan kebudayaan dan permainan tradisional.

Pertubuhan IKRAM Malaysia (IKRAM), Tamil Foundation, LLG Culture & Development, Jaringan Orang Asal Se-Malaysia (JOAS) dan Persekutuan Persatuan-Persatuan Lembaga Pengurus Sekolah Cina Malaysia (Dong Zong) menjadi penganjur utama karnival ini.

Pengarah Hari Bahasa Ibunda Antarabangsa 2020, Ustaz Megat Mohamed Amin Megat Mohamed Nor berkata, program ini sangat unik kerana dianjurkan oleh NGO-NGO pendidikan pelbagai kaum dan bangsa iaitu daripada Melayu, Cina, India dan Orang Asal.

Menurutnya, karnival ini menjadi platform untuk anak-anak belajar untuk berinteraksi antara satu sama lain dengan orang yang tidak ia kenali daripada bangsa dan agama lain.

Tambahnya, karnival seperti ini sangat penting terutama sekali bagi sekolah IKRAM MUSLEH kerana ianya sangat bagus, unik dan membantu dalam aspek pembinaan insan rabbani sebagaimana yang diharapkan dalam pendidikan hari ini.

Melalui karnival ini, para peserta diberi pendedahan untuk mengenali kaum yang lain dengan pelbagai aktiviti antaranya pertandingan seni kolaj, kalam berirama tiga bahasa dan mencuba permainan tradisional pelbagai kaum, selain disediakan ruang mencuba teknik menulis kaligrafi seperti, khat, kaligrafi Cina dan Tamil.

Ketika bertemu dengan seorang ibu pelajar yang menghadiri karnival ini, Yee, 48, beliau berharap melalui karnival ini akan mewujudkan keharmonian antara kaum yang mana nilai perpaduan yang berjaya disemai hari ini akan berkekalan selama-lamanya.

Pelajar Tahun 5 Sekolah Rendah Islam Al-Amin Gombak, Nuha Zahirah pula menzahirkan rasa seronoknya kerana dapat menyertai karnival ini.

“Dengan mengikuti program sebegini, sungguh memberi peluang kepada diri saya dapat mengenali pelbagai bangsa dan kaum, apalagi dapat mencuba permainan dan seni kaligrafi mereka.”

Tambahnya lagi, kita hidup bermasyarakat ini sudah lama sejak nenek moyang lagi, jika tidak dijaga dengan baik, perpaduan ini akan goyah dan kebencian pula akan bermaharajalela.

“Saya pasti semua orang mahukan kehidupan yang harmoni dan aman, jadi marilah kita sama-sama terus menjaga perpaduan ini sampai bila-bila,” katanya.

Realitinya, perpaduan dan keamanan negara tidak boleh dipandang remeh oleh sesiapa pun kerana jika tidak dipedulikan, ia boleh mewujudkan pelbagai konflik antara kaum.

Oleh yang demikian, rakyat perlu sentiasa berusaha mengekalkan keharmonian dan keamanan yang ada dengan tidak mencetuskan sentimen antara kaum, prejudis dan sikap merendah-rendahkan kaum yang lain.

Ketika berpeluang bertemu Donna Wong, murid Tahun 6 Sekolah Jenis Kebangsaan (Cina) Yoke Nam berkata, beliau sangat teruja kerana dapat menghadiri Karnival Hari Bahasa Ibunda Antarabangsa ini.

“Saya berasa sangat bahagia dan gembira apabila memenangi pertandingan yang saya sertai ini.”

Beliau yang mendapat tempat pertama dalam pertandingan karangan bahasa Cina yang bertajuk ‘Bahasa Ibunda Saya’ merasakan program karnival ini membuatkan dirinya mengenali kaum-kaum yang lain.

Di sebalik perbezaan agama, kaum, budaya dan bahasa, rakyat di negara ini sebenarnya berkongsi pelbagai nilai yang dimiliki bersama.

Dalam perkembangan berkaitan, seorang ibu pelajar yang bernama Sri Devi dari Shah Alam berkata, melalui karnival seperti ini, anak-anak akan lebih saling kenal mengenali dan akan timbul rasa mencintai bahasa ibunda mereka sendiri.

“Saya membawa anak ke karnival ini untuk memberikan pendedahan yang sewajarnya agar mereka ketahui kewujudan pelbagai bahasa ibunda di negara ini, seperti bahasa Tamil, Cina, Melayu dan tidak terkecuali Orang Asal.”

Menurutnya, untuk mengeratkan perpaduan kaum, program sebegini perlu melibatkan anak-anak sedari sekolah rendah lagi kerana mereka dapat bergaul dengan pelajar-pelajar selain daripada bangsa mereka.

“Apalagi yang hadir ke program ini dari sekolah yang berlainan. Maka inilah peluang mereka saling kenal mengenali antara satu sama lain.

“Ketika di sekolah, mereka bersama dengan sebangsa mereka sahaja kerana mereka belajar di sekolah jenis kebangsaan.

“Tetapi di sini, inilah peluang mereka bergaul, mengenali budaya dan bahasa ibunda bangsa lain.”

Selain itu, beliau berharap program sebegini menjadi aktiviti berterusan agar murid dan pelajar sekolah dapat memanfaatkan program sebegini.

Zuriati, yang mewakili Orang Asal daripada suku kaum Semai pula berkata, beliau melihat sambutan pelajar yang hadir ke program karnival ini sangat bagus.

“Mereka yang hadir itu juga mengambil kesempatan mencuba membuat anyaman Orang Asal ini, memandangkan benda ni sudah jarang dibuat apalagi didedahkan.”

Menurutnya, ramai yang hadir di ruangan pamerannya itu ingin tahu bagaimana cara membuat anyaman, selain ingin mengetahui permainan tradisional Orang Asal yang jarang diwara-warakan kepada masyarakat.

Secara umum, masyarakat majmuk di negara ini majoritinya tidak mempunyai sentimen perkauman atau prejudis terhadap bangsa lain, tetapi sebaliknya perkara sebegitu dimomokkan oleh sesetengah pihak yang mempunyai matlamat dan kepentingan yang tertentu.

Sentimen ini seharusnya boleh dibendung tanpa dibiarkan ia membarah dan membesar. Usaha memupuk keharmonian dan perpaduan antara kaum di Malaysia perlu bermula dari kawasan kejiranan terutamanya melibatkan tiga kaum utama iaitu Melayu, Cina dan India.

“Karnival ini sebagai satu usaha murni yang patut dibanggakan bersama dan diteruskan lagi pada masa akan datang,” demikian kata Kata Pengerusi Gabungan Bertindak Malaysia (GBM), Hj Zaid Kamaruddin, ketika memberikan aluan penutupnya.

Beliau yang juga merupakan Ahli Jawatankuasa Pusat IKRAM turut memuji usaha pihak penganjur dalam menjayakan karnival serta berharap mesej perpaduan yang dibawa bersama dapat dicontohi oleh semua pihak.

Acara kemuncak selepas karnival itu berupa Majlis Sambutan Hari Bahasa Ibunda Antarabangsa 2020 turut diadakan pada 21 Februari lalu di Sekolah Jenis Kebangsaan Cina (SJKC) Chung Kwo, Kuala Lumpur yang dirasmikan oleh Timbalan Menteri Pendidikan, YB Teo Nie Ching.

Sementara itu, Pengerusi Kumpulan Karangkraf, Datuk Dr Hussamuddin Yaacub telah menganjurkan kempen ‘Uninstall Hatred: Reboot Malaysia & Global Harmony’ pada bulan lalu untuk mengetengahkan usaha bagi menyatupadukan etnik di negara ini, yang turut mendapat sokongan padu pemimpin terutamanya bukan Melayu.

Usaha murni beliau perlu disokong sepenuhnya bagi melihat negara ini sentiasa damai dan harmoni dengan kewujudan berbilang bangsa dan agama kerana inilah antara platform yang boleh dimanfaatkan untuk mengekalkan dan memperkukuhkan perpaduan yang telah sedia ada di negara ini.

Ternyata medium penyatuan rakyat Malaysia boleh hadir dalam pelbagai platform dengan keunikan yang tersendiri yang mampu membuahkan keharmonian dan perpaduan antara kaum di negara ini.

Dalam keadaan media sosial kini yang mengandungi banyak mesej negatif yang boleh mencetuskan ketegangan antara kaum, program-program seperti Sambutan Hari Bahasa Ibunda Antarabangsa dan kempen ‘Uninstall Hatred: Reboot Malaysia & Global Harmony’ boleh menjadi pencetus memurnikan kembali situasi yang ada.

Tanggungjawab mengukuhkan perpaduan di negara ini bukanlah berada pada bahu kerajaan sahaja, bahkan ia adalah tanggungjawab semua segmen masyarakat seperti NGO pelbagai kaum, parti politik, persatuan penduduk, pihak berkuasa tempatan, institusi pendidikan, institusi agama dan sebagainya.

Rakyat seharusnya boleh menerima kepelbagaian dan perbezaan yang ada pada setiap kaum dan agama di negara ini kerana itulah elemen penting yang menjadikan Malaysia ini menjadi sebuah negara yang bersatu padu, aman lagi harmoni.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Fatwa mesti sesuai diamalkan masyarakat

Demikian titah Raja Muda Perlis DYTM Tuanku Faizuddin Putra Ibni Tuanku Syed Sirajuddin Jamalullail dalam ucapan perasmian Seminar Fiqh al-Waqi’ (Fiqh Realiti) di Malaysia yang berlangsung di sini pada pagi semalam.

“Peredaran masa dan zaman membawa kepada kita 1001 cabaran. Sebahagian umat Islam cuba mencari penyelesaian daripada sumber al-Quran dan sunnah Rasulullah SAW.

“Malangnya sebahagian daripada usaha ini hanya mengambil secara terus segala kata-kata dan tindakan baginda tanpa melihat kepada faktor-faktor yang turut memberi kesan kepada kalam atau perbuatan baginda SAW tersebut,” titah baginda yang juga merupakan Yang Dipertua Majlis Agama Islam Perlis (MAIPs).

Antara faktor terpenting, menurut baginda lagi, ialah faktor kebudayaan setempat, perubahan tempat dan faktor zaman. Tanpa mengambil kira faktor-faktor ini, ia dibimbangi akan mengeruhkan lagi keadaan yang memerlukan penyelesaian yang baik dan berhikmah.

“Banyak perkara yang bersifat cabang dan bukan prinsip dalam Islam berubah jika terdapat tuntutan konteks yang baharu. Kesemua kaedah yang diekstrak daripada al-Quran dan sunnah tidak mengambil bulat-bulat secara zahir teks nas yang ada. Kaedah inilah pada hakikatnya yang mampu menyelesaikan masalah ummah.”

Baginda berharap agar para hadirin mendapat pencerahan, seterusnya melihat betapa dinamiknya agama Islam dalam menjaga objektif utamanya iaitu mendatangkan manfaat maksimum dan menjauhkan mudarat kepada seluruh manusia sama ada yang beragama Islam mahupun yang bukan Islam.

Turut hadir dalam seminar berkenaan ialah Menteri di Jabatan Perdana Menteri (Agama) Dato Dr Mujahid Yusof, Ketua Pengarah Jabatan Kemajuan Islam Malaysia (JAKIM) Datuk Mohamad Nordin Ibrahim, Mufti Negeri Perlis Dato Dr Mohd Asri Zainul Abidin dan Presiden Multaqa Asatizah dan Du’at (MURSHID) Dr Zaharuddin Abd Rahman.

Majlis yang berlangsung di Auditorium JAKIM, Kompleks Islam Putrajaya itu dianjurkan oleh JAKIM dengan kerjasama MAIPS, Jabatan Mufti Perlis dan Dewan Bahasa dan Pustaka.


Sumbang Mahram: Pelindung Jadi Perosak Kanak-kanak

Harapkan pagar, pagar makan padi. Begitulah perumpamaan kepada orang dewasa yang diletakkan peranan melindungi tetapi sebaliknya menjatuhkan maruah dirinya sendiri dengan hina sekali melalui jenayah sumbang mahram.

Lazimnya bukan dengan sekali perbuatan itu, tetapi berulang kali sehingga agak terlambat apabila kes dilaporkan. Mengapa?

Ia terlambat kerana kecederaan fizikal, emosi telah berparut dan malang sekali, kesan trauma yang terjadi akan menghantui mangsa sepanjang hidup. Kitaran jenayah tersebut berpotensi untuk berulang jika tidak dihalang mahupun ditangani dengan teliti.

Sumbang mahram atau inses adalah hubungan jenis antara seorang individu dengan individu lain yang mempunyai pertalian persaudaraan berstatus mahram yang mana perkahwinan sesama individu ini dilarang, tidak sah di sisi undang-undang atau dilarang oleh adat resam.

Ini termasuk perhubungan antara ibu bapa, adik-beradik kandung atau susuan, datuk, bapa saudara dan sebagainya.

Seorang aktivis pusat bimbingan remaja puteri Raudhatus Sakinah (RS), Abdullah Omar berkata, “Hakikatnya, terbawanya kes sumbang mahram ke muka pengadilan hanyalah tips of the iceberg iaitu sebahagian kecil daripada bongkah ais yang terapung.”

Terselindung di sebaliknya adalah sisi gelap yang berliku-liku ceritanya untuk dirungkaikan dan diselesaikan angkara sikap durjana manusia yang ‘bertuhankan’ nafsu. Kes sumbang mahram di negara ini tidak pernah berkesudahan dan seperti tiada titik noktah.

Dari masa ke masa, kes-kes ini akan terbit di ruang dada akhbar dan ini tidak termasuk kes-kes yang didiamkan atau tidak dilaporkan, lantas gagal memberikan gambaran sebenar realiti kerosakan kes sumbang mahram di negara ini.

“Malang sekali, apabila sebahagian kes-kes yang akhirnya dilaporkan ditarik balik semula atas pelbagai sebab seperti demi memelihara maruah keluarga, diugut hilang sumber pencarian atau dinafikan sendiri oleh ahli keluarga yang menjadi ‘penjaga’ mangsa,” tambah Abdullah Omar yang juga Ahli Lembaga Induk RS.

Sewajarnya kekesalan harus timbul apabila pemangsa dibiarkan terlepas begitu sahaja tanpa pembelaan pada mangsa terluka yang sudah tentunya akan melalui kehidupan yang tidak menentu selepas itu.

Bagaimana tergamak untuk membiarkan pemangsa terlepas begitu sahaja? Tiada jaminan perbuatan kejinya akan terhenti, malah terbiarnya terlepas akan sentiasa menghantui kehidupan mangsa.

Golongan yang paling berisiko menjadi mangsa sumbang mahram ialah kanak-kanak terutamanya yang menjadi mangsa perceraian atau tinggal dalam keluarga yang berkonflik.

Pada usia naif ini, mereka adalah golongan yang paling lemah dan tidak berdaya. Sepatutnya mereka diberikan pembelaan dan penjagaan penuh kasih sayang, jauh dari kezaliman agar membesar sebagai permata nusa, bangsa dan negara.

Sekiranya pada usia ini masa depan mereka telah dirosakkan, apa lagi yang mahu kita harapkan jika orang dewasa gagal membela mereka dengan sewajarnya?

Lebih bimbang dan menggerunkan, dianggarkan seramai enam kanak-kanak dan remaja menjadi mangsa jenayah seksual setiap hari.

Statistik ini berdasarkan simpanan rekod daripada Polis Diraja Malaysia (PDRM) bagi tempoh tiga tahun antara 2018 dan 2020 yang mana sebanyak 6,897 kes jenayah seksual terhadap kanak-kanak direkodkan.

Daripada jumlah itu, 708 kes melibatkan kes sumbang mahram. Ini merupakan angka yang sepatutnya menekan butang kecemasan terhadap generasi yang bakal memegang masa depan negara.

Fakta ini menggambarkan betapa rosaknya nilai masyarakat sekarang ini. Apakah akan terus dibiarkan tanpa tindakan untuk menoktahkannya?

Sangat keji apabila seorang bapa yang sepatutnya menjadi pelindung rumah tangga menjadi dalang utama kepada kejadian sumbang mahram di negara ini.

Berdasarkan rekod PDRM dari 2018 hingga  2021, sebanyak 225 kes sumbang mahram dilakukan oleh bapa kandung sebagai dalang penjenayah utama. Ini diikuti dengan bapa tiri yang mencatatkan sebanyak 159 kes dan abang kandung 90 kes.

Berdasarkan analisis kes dan kajian yang dilakukan oleh pihak berkuasa, aktivis sosial dan para penyelidik, beberapa faktor utama menjadi penyumbang kepada kejadian sumbang mahram.

Pertama, kegagalan institusi kekeluargaan sebagai sumber mendapatkan keharmonian dan kedamaian. Hubungan suami isteri yang celaru, lemahnya peranan ibu bapa sebagai pelindung rumah tangga, perceraian menjadi antara penyebab utama.

Anak-anak dibiarkan membesar sendiri tanpa pengawasan, perlindungan dan didikan yang sewajarnya berkenaan gaya hidup mulia dan terpelihara, komunikasi serta sentuhan selamat.

Pada usia mumaiyiz (mengenali perbuatan baik dan buruk), kanak-kanak harus dipisahkan tempat tidur, belajar tentang adab memasuki bilik ibu bapa, mengetahui adab berpakaian dan batas pergaulan sesama ahli keluarga.

“Pengukuhan institusi keluarga berpandukan teras agama amat penting bagi menangani gejala sumbang mahram. Perceraian ibu bapa dan perkahwinan semula ibu dengan lelaki lain mendedahkan anak perempuan kepada gejala inses.” ujar pensyarah IPG Kampus Pendidikan Islam, Dr Nabiroh Kassim.

“Rumah tangga yang bahagia dapat menyekat pelbagai gejala negatif termasuk inses.”

Ekonomi pendapatan keluarga yang rendah serta tidak menentu telah memaksa tiga generasi mendiami rumah sempit sehingga merampas hak privasi anak-anak perempuan dan ibu bapa.

Keadaan rumah yang didiami menjadi tidak selesa. Ketiadaan bilik yang sesuai untuk memelihara aurat dan privasi anak-anak perempuan serta wanita dewasa mendedahkan mangsa kepada risiko kegiatan sumbang mahram.

Faktor seterusnya yang terkait adalah tahap kawalan diri yang lemah dan terjebak dengan pornografi. Kajian yang dijalankan oleh Foubert, Brosi dan Bonnon (2011) mendedahkan, kecenderungan untuk merogol berkait rapat dengan pendedahan bahan lucah.

Lebih malang dan memalukan, rakyat Malaysia direkodkan sebagai pengguna laman lucah yang tertinggi di Asia dan keempat tertinggi di dunia ketika tempoh Perintah Kawalan Pergerakan (PKP) tahun 2020.

Timbalan Menteri Komunikasi dan Digital, Teo Nie Ching dalam sidang Dewan Rakyat pada 1 Mac menyatakan, sebanyak 58 peratus aduan yang diterima oleh Suruhanjaya Komunikasi dan Multimedia (SKMM) dalam tempoh 2009 hingga 1 Mac adalah kesalahan yang melibatkan penyebaran kandungan berunsur lucah.

Langkah kerajaan untuk menubuhkan sebuah unit khas di bawah D11 bagi membanteras aktiviti pornografi kanak-kanak sempena Belanjawan 2023 merupakan inisiatif yang sangat diraikan dan menunjukkan komitmen Kerajaan Perpaduan dalam membanteras isu pornografi kanak-kanak.

Kerajaan juga disarankan untuk menimbang langkah-langkah yang lebih agresif dan berkesan untuk menyekat bahan-bahan pornografi daripada tersebar luas dengan mudah dalam talian dan menghukum pelaku dengan lebih keras.

Membingungkan, apa sebenarnya yang terjadi dengan nilai sosial masyarakat kita? Ironinya penggunaan perkataan ‘kemaluan’ pada bahasa Melayu telah dengan sendirinya menunjukkan betapa tinggi harga diri untuk memelihara aurat dan maruah diri suatu ketika dulu.

Pornografi diibaratkan sebagai suatu ketagihan seperti dadah yang boleh mengambil alih kawalan fungsi otak lalu. Ia mampu mencetuskan nafsu luar tabii, merosakkan hubungan suami isteri dan menjadikan pengguna bahan lucah tidak dapat mengawal diri untuk menyalurkan nafsu rakus pada mahramnya.

Tidak dapat tidak, lemahnya ilmu dan amalan hidup beragama serta gaya hidup yang jauh daripada norma Islam atau agama menjadi dorongan kepada seseorang untuk hilang pertimbangan akal yang waras bagi memelihara diri daripada kejahatan maksiat.

Hilangnya malu dan rasa takut pada Tuhan akan melemahkan iman yang menjadi faktor kekebalannya daripada berani melakukan perbuatan sumbangan mahram.

Kebanyakan kejadian sumbang mahram berlaku secara tersembunyi di dalam rumah sendiri, menyukarkannya untuk dihidu umum.

Di sini pentingnya pendidikan jenayah seksual dan sentuhan selamat didedahkan kepada kanak-kanak yang selalunya menjadi mangsa yang utama. Sering kali kanak-kanak naif ini tidak menyedari mereka dipancing untuk hajat-hajat seksual orang dewasa secara halus.

Maka, kanak-kanak harus ada perisai diri sebagai pembenteng pertama apabila institusi keluarga yang didiami telah rosak. Mereka harus tahu keadaan tidak selamat, harus melaporkan kepada orang yang dipercayai dan menjauhi keadaan tersebut.

Isu sumbang mahram harus menjadi tanggungjawab bersama seluruh anggota masyarakat untuk menyelesaikannya tanpa sesiapa terkecuali.

Tidak sepatutnya wujud isu ‘jaga tepi kain masing-masing’ dalam soal jenayah yang memberi kemudaratan serta ancaman kepada masyarakat dan negara. Undang-undang dan hukuman adalah jalan terakhir.

Apabila institusi rumah tangga yang sepatutnya memelihara ahli keluarga daripada kenistaan menjadi rosak, tanggungjawab telah beralih kepada jiran tentangga dan lapisan masyarakat seterusnya.

Media sepatutnya berperanan mendidik dan menyebarkan kesedaran. Hiburan itu sepatutnya tidak melekakan dan memancing kejahatan bagi tujuan kepentingan tertentu.

Para kaunselor, ahli psikologi, pegawai perubatan hospital dan pegawai polis yang terlibat menjadi pemegang taruh terpenting untuk mengawal dan menghindarkan daripada isu ini terus menular.

Dalam rangka untuk mengatasi perilaku sumbang mahram, perlu ada kerjasama yang baik dan komitmen yang tinggi antara masyarakat, keluarga, pihak berkuasa, aktivis masyarakat dan institusi yang berkaitan.

Selain itu, penting juga untuk memastikan bahwa nilai-nilai agama dan etika yang dijunjung tinggi dan dihormati.

Dengan demikian, kita dapat membina masyarakat yang sihat dan bermoral, menghormati dan menghargai antara satu sama lain.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


30,000 terima manfaat di Gaza

“Seramai 30,000 orang telah disantuni dalam projek ini,” demikian menurut laporan Pengurus MyCARE Gaza, Ahmad Thabet.

Menurutnya, kriteria penerima ini telah dipilih dengan teliti oleh pihak MyCARE dan Kementerian Hal Ehwal Sosial Palestin selama 30 hari Ramadan.

“Sukarelawan kami memulakan tugasan menyediakan makanan setiap hari bermula dari 5.00 pagi sehingga 30 minit sebelum waktu berbuka puasa.”

Seterusnya, juadah ini diedarkan ke rumah-rumah keluarga miskin, pusat-pusat anak yatim, pusat jagaan warga tua, masjid-masjid dan sebagainya.

“Kerja-kerja pembersihan pula bersambung sehingga pukul 2.00 pagi,” kata Ahmad Thabet.

Beliau berkata, pada tahun ini MyCARE Gaza berjaya mengurangkan kos bahan makanan lebih daripada 40% berbanding tahun lepas.

“Hal ini kerana MyCARE Gaza mendapat pengecualian cukai ke atas bahan-bahan makanan yang dibeli, berurusan terus dengan penternak ayam dan pelbagai lagi kos-kos yang tersembunyi.”

Beliau menambah, walaupun terlampau penat, mereka tetap gembira.

“Alhamdulillah. MyCARE kini menjadi model NGO yang berkhidmat di Gaza serta sukarelawan kami semakin ramai.”

Sehubungan dengan itu, MyCARE mengucapkan jutaan terima kasih kepada seluruh rakyat Malaysia yang telah menyumbang dalam kempen MyRamadan.

Sebelumnya, projek dapur ini telah didaftarkan di bawah Department Customer Care, Kementerian Ekonomi bagi memastikan proses dijalankan dengan betul.

Dengan kempen MyRamadan 1438H yang masih berbaki beberapa hari lagi sehingga 7 Julai 2017, sumbangan kepada yang memerlukan boleh disalurkan melalui https://www.billplz.com/myramadan


Karnival Kebajikan Saff One untuk orang asli, anak yatim

Dalam slot tersebut, Ustaz Zaini seperti biasa, telah menyampaikan satu ceramah yang cukup menghiburkan dan berjaya menceritakan batas-batas hiburan dalam Islam. Saff One pula telah menceritakan kisah dan detik lahirnya lagu IKRAM. Walaupun hanya Qhalid dan Fauzan yang hadir, ia cukup menyentuh hati hadirin bila mendengar kemerduan suara mereka.

Karnival ini anjuran bersama JK Pembangunan Masyarakat IKRAM JBT dan Masjid Tan Sri Ainuddin Wahid dengan kerjasama Jabatan Agama Islam Johor, Fakulti Kejuruteraan Mekanikal UTM, PERSIS UTM dan IKRAM Siswa UTM.

Keesokannya pagi Sabtu 24 November, Saff One bersama-sama dengan rombongan IKRAM JBT  telah bergerak ke Perkampungan Orang Asli Kampung Simpang Arang. Selepas bergotong-royong di sekitar dewan orang ramai, kumpulan Saff One turut bermain bola dengan remaja dan belia orang asli di padang. Sungguh menyeronokkan bagi Saff One.

“Ini yang kami suka … bentuk aktiviti yang sebegini,” kata Qhalid ketua kumpulan Saff One yang sering membuat show di kawasan pedalaman. Mereka suka pada kelainan. Temuramah dengan kanak-kanak dan nasyid Saff One telah menghidupkan suasana program kampung tersebut.

Pada petang tersebut, konsert kumpulan Saff One di Dewan Sultan Iskandar UTM telah diadakan, dihadiri sekitar 500 orang. Di samping hiburan, mesej kesedaran berkenaan dengan perjuangan umat Islam di Gaza dapat disampaikan dengan begitu baik oleh kumpulan pentomen IKRAM Siswa Johor.

Pada Ahad 25 November pula, Saff One bersama 23 anak yatim beserta beberapa pengiring dan 20 aktivis IKRAM telah menyertai larian ukhuwwah. Salah satu tempat rehat larian ukhuwwah ialah Taman Tropika UTM di mana aktiviti IKRAM Junior telah diadakan.

Gabungan mereka ini telah diserikan dengan aktiviti motivasi oleh Fauzan dari Saff One dan diakhiri dengan persembahan nasyid spontan. Aktiviti diteruskan dengan sukaneka, sessi taaruf terperinci dan diakhiri dengan permainan futsal.

Bila ditanya pada anak yatim, “Mana yang paling best?”  serentak mereka jawab, “Futsal!”. “Insya-Allah lain kali kita berkayak yee!!”, disambut dengan laungan .”yeeeeee…”.

Menurut  Pengerusi JK Pembangunan Masyarakat IKRAM JBT Dr Hishamuddin Alham, pihaknya akan merancang program susulan dan berkala dengan orang asli dan juga anak yatim. Semoga amal bakti kumpulan Saff One dan IKRAM JBT untuk orang asli dan anak yatim dapat memberi motivasi dan semangat yang positif kepada mereka, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dilema antara prihatin dan privasi

Apalagi yang perlu dilakukan jika Ramadan yang hadir ini tidak menjadi suatu lapangan tarbiah bagi seseorang Muslim itu menjadi rakyat yang prihatin. Sedangkan 11 bulan Masihi yang dilalui tidak dapat memperbaiki peribadi yang sepatutnya, janganlah pula sebulan yang dilalui pada bulan Ramadan ini pun demikian. Wal iyyadzubillah.

Ia bukan sesuatu yang mudah untuk diterapkan dalam diri dan kehidupan. Namun, usaha yang berterusan tentunya menjadikan kita sebagai masyarakat yang prihatin, insya-Allah.

Dengan kehadiran Ramadan yang sedang ditapaki ini menjadikan diri kita lebih konsisten prihatin terhadap lingkungan tanpa merasakan diri sebagai orang yang menyibuk, ‘jaga tepi kain orang’ atau seumpama dengannya.

Segalanya itu tentunya memakan waktu kerana dari satu fasa untuk berubah itu memerlukan tempoh yang sewajarnya agar ia terus kekal dan berterusan walaupun di luar Ramadan.

Sebenarnya, inilah masa untuk kita sebagai umat Islam merasakan Ramadan mendidik diri menjadi prihatin, yang hadirnya memberikan impak yang positif dalam kehidupan.

Sebagaimana kata Pengerusi Humanitarian Care Malaysia (MyCARE), Prof Madya Dr Hafidzi Mohd Noor dalam Forum Bicara Bina Negara (BBN) ke-10 yang dianjurkan Pertubuhan IKRAM Malaysia pada 1 Mei lalu yang bertajuk ‘Ramadan Didik Rakyat Prihatin:

“Besarnya persoalan prihatin ini meliputi semua perkara. Prihatin terhadap alam sekitar, prihatin terhadap masa depan hidupan liar, prihatin terhadap pelanggaran-pelanggaran hukum, prihatin terhadap ketidakadilan, prihatin terhadap perlecehan terhadap wanita yang kita saksikan baru-baru ini.”

Beliau memberitahu, contohnya dalam isu babi hutan masuk masjid tiga tahun lepas, apa yang jadi tumpuan atau fokus masyarakat ketika itu adalah sama ada kena samak atau tidak.

“Sedangkan bagi seorang Muslim yang prihatin yang dhamirnya (suara hati) hidup, yang mempunyai maklumat, akan mengaitkan ini dengan situasi yang berlaku dengan hidupan liar kita iaitu harimau.”

Soal beliau, sedarkah kita bahawa harimau yang ada di negara kita ini tinggal 200 ekor sahaja? Tambahnya, spesis harimau yang ada di negara ini adalah spesis yang tiada di negara lain. Jika pupus, maka akan tiadalah spesis harimau itu. Apabila harimau semakin pupus, ia akan memberi kesan kepada peningkatan populasi babi hutan.

“Prihatin itu bukanlah sekadar perasaan, tetapi sesuatu yang lahir daripada dhamir yang mendorong kita melakukan sesuatu untuk bertindak, atau sesuatu yang kita lihat,” demikian tegasnya.

Hakikatnya, tiada alasan lagi untuk kita sebagai umat Islam mengelak daripada bersikap prihatin, ambil tahu atau ambil berat mengenai situasi yang terjadi dalam persekitaran, negara dan dunia.

Kecaknaan yang ada perlulah diurus dengan baik agar ia tidak menjerumus ke dalam lembah yang terlampau hingga menyebabkan situasi yang lain yang tidak diingini terjadi.

Ketika kita tidak mengambil peduli isu di persekitaran apalagi masyarakat, negara dan dunia, tentunya seseorang itu jauh daripada perkembangan isu yang berlaku.

Sebagaimana simpulan bahasa ‘kera sumbang’, tentu kita tidak mahu digelar sedemikian, bukan? Maka, seharusnya kita merasa bertanggungjawab terhadap persekitaran dan isu yang terjadi, bukan pentingkan diri semata-mata tanpa mempedulikan apa yang berlaku.

“Sekiranya kita hanyut dengan ‘akuisme’, demokrasi itu tiada nilai lagi, pemerintah akan merasa mereka kebal dan boleh melakukan apa saja, kerana bagi mereka rakyat tidak peduli, kerana bagi mereka kalaulah rakyat dengar pun, mereka akan lupa, mungkin adalah seminggu, dua minggu, sodaqallahul adzhim, khalas.”

“Ini adalah bahana kalau ada penyakit ‘akuisme’ atau aku tidak ‘pedulisme’ dalam negara demokrasi, apatah lagi dalam konteks keagamaan,” demikian kata Timbalan Presiden Multaqa Asatiza dan Du’at Malaysia (MURSHID), Saudara Amin Idris selaku panelis dalam forum BBN itu.

Beliau berkata, terdapat beberapa hadis Rasulullah SAW tentang mengambil berat antara satu sama lain. Antaranya:

“Barang siapa melihat kemungkaran, maka cegahlah dengan tangannya, kalaulah ia tidak mampu maka cegahlah dengan lisannya, kalau ia tidak mampu dengan kata-kata, maka ubahlah dengan kebencian hati. Dan itulah ia selemah-lemah iman.” (HR Muslim)

Jelas Amin lagi, agama mengajarkan, kalau melihat kemungkaran, cuba cegahnya dengan tangan, contohnya ‘tarik tangannya’ keluar daripada kemungkaran, atau  ‘tepuk bahunya’ sikit untuk bagi sedar apa yang dirinya buat itu salah.

“Ulama hadis juga menyatakan tangan itu merujuk kepada kuasa. Apabila mereka ada kuasa melihat sesuatu mungkar berlaku, rasuah berlaku, kebejatan jenayah berlaku, normalisasi dosa berlaku, alangkah korupnya sesebuah kuasa kalau (maksiat) dibiarkan begitu, tidak dicegahnya dengan kuasa. Dan tidak semua orang punya kuasa.”

Menurutnya lagi, tentunya tidak ada kemampuan semua orang untuk ‘tarik tangan’ orang keluar daripada kemungkaran, maka Nabi SAW kata, kalau tidak mampu, cegah dengan lisan. Zaman kini sangat banyak platform untuk mencegah sesuatu kemungkaran dengan lisan.

“Kita ada YouTube, kita ada Facebook, kita ada Twitter, kita ada Instagram, kita boleh menyatakan teguran ini melalui lisan, menyatakan nasihat melalui lisan dalam platform yang sangat pelbagai sekarang.”

Medium yang ada selayaknya dipergunakan untuk terus menyebarkan kebaikan, bukan membiarkan ia sepi dengan pelbagai perkara lagha yang melalaikan dan melekakan.

Boleh jadi sebelum ini kita sebagai umat Islam selalu memandang ia sesuatu yang tidak penting. Namun, ia perlu diubah mulai detik ini agar ia tidak terlambat. Mulakan pada bulan yang mulia, Ramadan yang masih bersama kita ini. Lakukanlah dengan sesungguhnya.

Seharusnya kita sedari, takkan dengan usia yang telah puluhan tahun ini, kita masih dan hanya membenci dalam hati terhadap sesuatu kemungkaran

Seharusnya kita sudah naik ke peringkat yang satu lagi iaitu mencegah kemungkaran itu dengan lisan atau paling tidak, sudah mencapai membanterasnya dengan tangan atau kuasa yang ada, bukan diam membisu seakan mengiakan semua itu.

Janganlah dibutakan mata dan pekakkan telinga kerana ketidakpedulian kita terhadap sesuatu yang sepatutnya kita prihatin dan ketahui.

Berusahalah menterjemahkan rasa prihatin kita terhadap isu yang mendatangi. Bukan untuk memberatkan fikiran, tetapi mengambil pengajaran daripada sikap Nabi SAW yang sangat peduli dengan umatnya.

“Sesungguhnya telah datang kepada kamu seorang Rasul dari golongan kamu sendiri (iaitu Nabi Muhammad SAW) yang menjadi sangat berat kepadanya sebarang kesusahan yang ditanggung oleh kamu, yang sangat inginkan kebaikan bagi kamu, dan ia pula menumpahkan perasaan belas serta kasih sayangnya kepada orang-orang yang beriman.” (At-Taubah: 128)

Penulis dan perunding motivasi, Ustazah Fatimah Syarha Mohd Noordin menegaskan bahawa Islam mengajar umatnya ‘duduk’ di tengah yang mana jika ia terlebih atau terkurang, ia akan menjadi sesuatu yang bahaya seperti suhu badan.

“Jadi, kita ada konsep ketuhanan, kemanusiaan, rohani, kebendaan, duniawi, ukhrawi, wahyu, akal, turath (peninggalan masa lepas) dan juga benda-benda moden yang mendepan, ada isu individu, ada isu masyarakat, ada realiti, ada idealisme, ada benda yang tetap (thabat) dan berubah-ubah. Maka, lihatlah Islam yang syumul, merangkumi semua sekali.”

Betapa qudwah hasanah (contoh terbaik) yang dibuat oleh baginda SAW perlu dijadikan sebagai cerminan dan ikutan yang terbaik. Jika bukan kita yang peka terhadap apa yang terjadi, siapa lagi yang akan peduli?

Dalam kesempatan yang ada ini, ayuhlah kita pertingkatkan keprihatinan kita sebagai umat Islam terhadap isu persekitaran, alam, masyarakat, negara dan dunia sebagaimana saranan Presiden IKRAM, Ustaz Dr Haji Mohd Parid Sheikh Ahmad dalam ucaptama BBN ke-10:

“Menerusi semangat bulan Ramadan ini, kita perlu berubah menjadi anggota masyarakat yang peka dan prihatin tentang perkembangan-perkembangan yang sedang berlaku dalam negara, di tengah-tengah umat Islam dan dunia.”

Beliau berkata, sepatutnya menerusi Ramadan ini, semua berubah dan berpegang dengan Islamiah yang sempurna.

“Bukan setakat ikut sama melihat Islam dilaksanakan, dihayati pada sesuatu bidang sahaja tetapi dalam semua bidang seterusnya, keseluruhan hidup kita perlu berkembang mengambil faktor sebagaimana Islam itu sendiri kehendaki.”

Tambah beliau, di peringkat yang lain, setiap manusia perlu terus prihatin kerana semua kita adalah sebahagian daripada anggota masyarakat dan negara.

Kerana syurga itu luas untuk sama-sama kita huni, maka bersamalah kita suburkan sikap prihatin atau peduli tentang segalanya dengan sewajarnya melibatkan persekitaran, negara dan dunia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…